М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ДЕВЕТМЕСЕЧИЕТО НА 2024 ГОДИНА**

**Развитие на икономическата среда**

За първото полугодие на 2024 г. растежът на брутния вътрешен продукт на страната достигна 2,1 % и бе движен изцяло от вътрешното търсене. Потреблението на домакинствата се повиши с 4,9 %, подкрепено от реално нарастване на разполагаемия доход и подобрение на доверието на потребителите. Публичното потребление отчете повишение от 2 %. Инвестициите в основен капитал спаднаха с 4 % поради намаление на публичните капиталови разходи. Износът на стоки и услуги спадна с 1,7 %, докато вносът се повиши с 0,7 %. В резултат, нетният износ имаше отрицателен принос към растежа на БВП.

Динамиката на краткосрочните индикатори през юли и август предполага леко ускорение на растежа през трето тримесечие. За периода юли-август спадът на промишленото производство се забави до 1,8 %, а при растежа на строителната продукция и оборота в търговията на дребно бе отчетено ускорение спрямо второ тримесечие.

През първата половина на 2024 г. броят на заетите в икономиката се повиши с 1,2 % и достигна 3583 хиляди души. Растежът на заетостта се дължеше изцяло на секторите на строителството (4,5 %) и услугите (2,4 %), докато заетостта в аграрния сектор и промишлеността намаля на годишна база (съответно с 1,1 и 1,7 %). Част от промишлените отрасли изпитват затруднения с външното търсене, което води и до оптимизирането на съществуващите работни места.

Въпреки положителната динамика на заетостта в страната, нивото на безработица се запази близко до това, наблюдавано през 2023 г. Според данните от Наблюдението на работната сила коефициентът на безработица за възрастовата група 15-64 г. средно за първата половина на 2024 г. бе 4,7 % (при 4,6 % за първата половина на 2023 г.). През второто тримесечие на настоящата година обаче коефициентът на безработица вече е по-нисък спрямо регистрирания през същото тримесечие на предходната година. Същото може и да се очаква и за месеците юли-септември, тъй като според данните на Агенция по заетостта броят на регистрираните безработни през летните месеци на годината постепенно спада (макар и минимално) под техния брой за аналогичните месеци на 2023 г.

През първото полугодие на 2024 г. реалната производителност на труда нарасна с 0,9 % на годишна база, а номиналният растеж на компенсацията на един нает беше 13,5 %. Номиналният растеж на компенсацията на един нает бе повлияна от промишлеността (22,6 %), където растежът беше най-висок, докато в услугите той остана относително нисък (10,8 %). През разглеждания период доходите от труд в страната продължиха да нарастват с двуцифрен темп поради взетото решение през април за увеличаване на възнаграждението на служителите в бюджетните организации от началото на годината и заложеното увеличение на минималната работна заплата. Данните за средната работна заплата показват, че през първото полугодие на 2024 г. нейният растеж в обществения сектор (19,7 %) е надхвърлил този в частния сектор (16,2 %). Общо за икономиката, средната работна заплата се е повишила със 17,1% в номинално изражение, като реалният растеж възлезе на 13,6 % (дефлиран с ХИПЦ).

Процесът на дезинфлация в страната се запази до третото тримесечие на 2024 г., като годишният темп на инфлация според ХИПЦ се забави до 1,5 % - най-ниската стойност в периода след COVID пандемията. Забавяне на поскъпването бе наблюдавано при всички основни компоненти на индекса, а енергийните стоки имаха отрицателен принос (- 0.69 пр. п.) Сред факторите за това развитие продължава да бъде низходящата динамика на международните цени на суровините, както и ефектът от по-високата база през предходната година. Базисната инфлация също се забави до 2,3 % през септември.

В периода януари-август излишъкът по текущата сметка се увеличи до 1,5 % от прогнозния БВП, спрямо 1 % от БВП за същия период на 2023 г. Основен принос за подобрението имаше свиването на дефицита по първичния доход с 1,9 пр. п. до 1,3 % от прогнозния БВП поради намаление на изплатения към нерезиденти инвестиционен доход. Износът на стоки отчете спад от 2,4 %, като основен принос имаше износът към страни-членки на ЕС. През същия период вносът на стоки леко се увеличи с 0,5 %, подкрепен от вноса на стоки от трети страни. През първите осем месеца на годината приходите от посещения на чужденци в страната се увеличиха с 5,9 %, а разходите на български граждани за пътувания в чужбина с 16 %, което доведе до свиване на излишъка при услугите с 2,5 %. Излишъкът по вторичния доход остана почти непроменен в абсолютна стойност. Привлечените преки чуждестранни инвестиции достигнаха 1,2 млрд. евро. Към края на август брутният външен дълг на страната бе 42,8 % от прогнозния БВП.

Кредитът за частния сектор продължи да се ускорява през 2024 г. и в края на септември темпът му на растеж на годишна база достигна 13,6 % при 12,2 % в края на 2023 г. С по-голям принос за това бяха кредитите за домакинства, чийто темп на растеж за същия период се увеличи от 15,9 % до 20,2 %. Водеща роля имаха жилищните кредити (с ръст от 25,9 %), след като все още ниските лихвени проценти, нарастването на доходите, както и продължаващото нарастване на цените на жилищата продължиха да поддържат търсенето на заемни средства за покупка на недвижими имоти. Потребителските кредити също запазиха относително висок темп на растеж от 15 % в края на септември. Ускорение на растежа, макар и по-слабо, се наблюдаваше и при кредитите за нефинансови предприятия, като в края на септември увеличението им на годишна база достигна 8,2 % при 7,3 % в края на предходната година. Търсенето на оборотни средства под формата на овърдрафт кредити беше водещо за нарастването на корпоративните кредити през деветмесечието, като се ускори значително през третото тримесечие. Годишният темп на нарастване на фирмения овърдрафт в края на септември достигна 15,2 % при 6,6 % в края на предходната година. От своя страна, редовните кредити се забавяха през целия период и от 9,4 % в края на декември 2023 г. ръстът им се понижи до 4,1 % в края на септември.

**Основни акценти във връзка с текущото наблюдение на изпълнението на консолидираната фискална програма към деветмесечието на 2024 г.**

## Фискални развития през деветмесечието на 2024 г.

В края на месец април 2024 г. в сила влязоха измененията на Пакта за стабилност и растеж (ПСР) - нормативната рамка за координация на фискалните политики на държавите-членки на ЕС. Съгласно новите промени изготвянето на Конвергентна програма и на Национална програма за реформи на Република България се заменя с изготвяне на Национален средносрочен фискално-структурен план за хоризонт от 4 прогнозни години. Съгласно специфичната уредба за подготовката на първите фискално-структурни планове на държавите членки, всяка от тях следва да представи своя първи план на ЕК до 20 септември 2024 г., освен ако не е постигнато съгласие между съответната държава членка и Европейската комисия да се удължи този краен срок с разумен период от време. Предвид, от една страна, необходимостта от широка политическа подкрепа с цел изпълнението на идентифицирания в плана набор от реформи и инвестиции, и, от друга страна, настоящата политическа несигурност България е отправила искане до ЕК за удължаване на срока за изпращане на първия ѝ план за началото на 2025 година.

През месец юни Европейската комисия и Европейската централна банка публикуваха конвергентните доклади за 2024 г., в които представиха оценката си за напредъка по пътя към еврозоната, постигнат от шестте държави членки, задължени да приемат еврото: България, Чехия, Унгария, Полша, Румъния и Швеция. Според докладите страната ни изпълнява три от четирите числови критерия за членство в еврозоната, а именно: стабилност на публичните финанси (бюджетно салдо и държавен дълг), валутен курс и дългосрочен лихвен процент. България не изпълнява единствено критерия за ценова стабилност, като очакванията са инфлацията да се понижи през следващите месеци. България ще продължи активно да работи за изпълнението на всички критерии за членство в еврозоната, както и за подобряване на бизнес средата и институционалната рамка за постигане на устойчиво сближаване с еврозоната. При покриване на всички критерии за членство, което се очаква да бъде изпълнено в края на годината, страната ни ще поиска изготвянето на извънредни конвергентни доклади от Европейската комисия и Европейската централна банка, на базата на които възможно най-скоро да се вземе решение за датата на членство на България в еврозоната.

Фискалните развития през изминалите девет месеца на 2024 г. бяха доминирани от множество фактори, влияещи разнопосочно върху бюджетните показатели. От една страна, завръщането към нормалния бюджетен процес и приемането на закона за бюджета преди началото на бюджетната година повиши предвидимостта за икономиката и се очаква да подкрепи растежа с одобрената безпрецедентна по размер капиталова програма. Тенденциите на забавяне и спад при инфлацията продължиха, а безработицата остана на ниско равнище. От друга страна обаче, страната отново се завърна към период на политическа нестабилност и съответно до по-голяма неопределеност сред икономическите субекти за политиките и приоритетите, които ще бъдат следвани в краткосрочен и средносрочен план. Върху фиска продължават да оказват влияние и цените на международните пазари на суровините и енергоносителите, нарушените вериги за доставка, наложените санкции поради войната в Украйна, и други.

Параметрите по изпълнението на приходите по КФП към края на септември при основните данъци и осигурителни вноски са добри и съответстват на допусканията по разчетите за годината с изключение на приходите от корпоративни данъци и ДДС от внос. В групата на преките данъци много добри са параметрите по изпълнението на разчетите за годината от ДДФЛ, като прогнозите очертават плана за годината да бъде преизпълнен. Основните фактори върху постъпления от ДДФЛ са свързани с развитието на параметрите на пазара на труда: заетост, безработица и ръст на възнагражденията на заетите. При корпоративните данъци обаче се очертава по-ниско от планираното изпълнение, което се дължи, от една страна, на амбициозните цели, които бяха заложени с разчетите към ЗДБРБ за 2024 г., и от друга - на нормализирането на цените на електроенергията и по-ниските печалби в сектора. По-доброто изпълнение в частта на ДДФЛ компенсира до голяма степен забавянето при корпоративните данъци, като постъпленията общо за групата на преките данъци се очаква да бъдат с около 0,2 млрд. лв. по-ниски от плана. В групата на косвените данъци изпълнението се очаква да бъде малко над разчетите за годината (с 0,2 млрд. лв.), като по-високите приходи от ДДС от сделки в страната и ВОП и от акцизи се очаква да компенсират изоставането при приходите от ДДС от внос и мита. Приходите от осигурителни вноски се прогнозира да отчетат подобрение спрямо планираните за годината с около 0,3 млрд. лв., като факторите за очертаващото се подобрение при приходите от ДДФЛ се отразяват и върху постъпленията в групата.

В частта на неданъчните приходи се очертава забавяне основно при постъпленията от продажба на квоти за емисии на парникови газове по бюджета на Фонд „Сигурност на електроенергийната система“ (ФСЕС). Цените и количествата на продадените квоти за изминалите девет месеца на годината са по-ниски от заложените в плана за периода, което съответно се отразява като по-ниски от планираните постъпления по бюджета на ФСЕС. Освен това нормализирането на цените на електрическата енергия на регионалните борси доведе до свиване на производството на електрическа енергия от ТЕЦ и по-ниски количества продадени квоти спрямо предходните две години.

Изпълнението на разчетите в частта на помощите към края на месец септември е относително ниско, основно поради забавянето на постъпленията по втория, респективно третия транш по Механизма за възстановяване и устойчивост (МВУ). Към настоящия момент второто искане за плащане, което е изпратено към Европейската комисия (ЕК) на 07.10.2023 г., е в етап на оценка. Съществува риск от намаляване на размера на заявените средства (1,3 млрд. лв.), поради включени в искането няколко ключови реформи в област Правосъдие и област Енергетика, на базата на които Националният план за възстановяване и устойчивост (НПВУ) е получил положителна оценка и за които ЕК не приема декларираното изпълнение като задоволително. Очакват се действия, както от страна на Народното събрание за осигуряване на съответствие на част от законодателните реформи с поетите ангажименти в НПВУ, така и от страна на органи, част от Съдебната система. Съгласно методологията, която прилага ЕК за неизпълнение на етапи и цели от ключови реформи, стойността на задържаната сума за всеки етап се екстраполира с коефициент над 5. Допустимият период за коригиране на приетите като незадоволително изпълнени етапи и цели е 6 месеца, след което стойността на същите, съгласно оценката на ЕК, се намалява от общата сума на Плана. С протоколно решение № 30 на Министерския съвет от 17 юли 2024 г. е взето решение за финализиране на преговорите с ЕК във връзка с изменението на НПВУ на основание чл. 21 от Регламент (ЕС) 2021/241 за създаване на МВУ (Регламента за МВУ) и за представяне на глава REPowerEU съгласно чл. 21в от Регламента в срок до 11 септември 2024 г. Процесът влияе на подаването на третото искане за плащане, което е на стойност 1,4 млрд. лв. и многократно увеличава риска от неполучаване на средствата в рамките на 2024 г. Предвид изложеното, потенциалното неизпълнение на разчетите в частта на помощите по КФП за годината може да възлезе на около 3,5 млрд. лв.

За разлика от предходни години през настоящата 2024 г. се наблюдава относително по-ускорено усвояване на разходите, като общо разходите и вноската в общия бюджет на ЕС за изминалите девет месеца на годината представляват 67,3 на сто от планираните с разчетите към ЗДБРБ за 2024 г. при 65,5 на сто за същия период на предходната година. Очаква се през последното тримесечие на годината разходите да нараснат значително, като освен традиционно по-високите капиталови разходи и тези, свързани със зимния период, ще бъдат финансирани и проекти по инвестиционната програма, одобрена със ЗДБРБ за 2024 г.

Спрямо същия период на предходната година разходите и вноската в общия бюджет на ЕС нарастват номинално с близо 6,4 млрд. лв. (13,1 на сто), което се дължи основно на по-високия размер на разходите по националния бюджет. Ръстът на разходите се дължи на влезли в сила нормативни актове, вкл. промени в пенсионната сфера, разходи по реализирането на одобрени от Народното събрание инвестиционни проекти в сферата на отбраната и други инвестиционни разходи, влезли в сила увеличени размери на възнагражденията в редица администрации и други.

При отделните елементи на разходите, съпоставено със същия период на предходната година, най-значителен номинален ръст се отчита при социалните и здравноосигурителните разходи (3,7 млрд. лв. или 16,7 на сто), в т. ч. разходите за пенсии нарастват с 1,9 млрд. лв. (13,1 на сто). Част от мерките в пенсионната сфера, действащи през първите девет месеца на 2024 г., влязоха в сила още през 2023 г.: от 1 юли 2023 г. бяха увеличени пенсиите по т. нар. „швейцарското правило“, като заедно с това бяха повишени минималните размери на трудовите пенсии и определени нови по-високи размери на пенсиите, несвързани с трудова дейност. Съвкупният ефект от тези промени засяга общо 2 013 700 пенсионери и възлиза средно-претеглено на 12 на сто увеличение след тяхното прилагане. Предвид обстоятелството, че посочените мерки не са действали през първото полугодие на 2023 г. при съпоставката със същия период на предходната година се наблюдава базов ефект, което обуславя относително високия номинален ръст. Друга част са мерки, одобрени и действащи през 2024 г.: от 1 юли 2024 г. отново бяха увеличени пенсиите по т. нар. „швейцарското правило“ с 11 %. Освен това бе одобрено и изплащане на еднократна добавка към пенсиите на пенсионерите с пенсии под 526 лева през месец април в размер на 100 лева.

Друг елемент на разходите, при който се отчита съществено нарастване спрямо деветмесечието на предходната година (с 2,5 млрд. лв. или 20,8 на сто) са разходите за персонал. Разгледани по съставни бюджети, най-съществена част от номиналното нарастване на разходите за персонал се формира по бюджетите на общините, които нарастват с близо 1,1 млрд. лв. (23,4 на сто), следвани от разходите за персонал по държавния бюджет, където те нарастват с 1,1 млрд. лв. (19,1 на сто). Нарастването на разходите се дължи основно на увеличение на размера на възнагражденията със ЗДБРБ за 2023 г. и 2024 г., както и на редица законодателни промени и актове на Министерския съвет, които бяха одобрени през второто полугодие на 2023 г. и първите изминалите девет месеца на 2024 г. В разходите за персонал по бюджетите на общините се включват и разходи за други възнаграждения, които се изплащат за сметка на трансфери от бюджета на МТСП за осъществявани социални услуги.

Бюджетното салдо по КФП към края на деветмесечието е отрицателно в размер на 2,8 млрд. лв. (1,4 % от прогнозния БВП). През изминалите месеци от началото на годината се наблюдава изпреварващ темп на нарастване на разходите (основно на социалните и здравноосигурителни плащания, в т. ч. пенсии, помощи и обезщетения, както и при разходите за персонал и други), който изпреварва темпа на нарастване на приходите и води до превишение на разходите над приходите и формиране на дефицит.

## Предизвикателства при изпълнението на бюджета до края на бюджетната година

При очерталото се значително неизпълнение в годишен план на разчетите в частта на помощите, респективно общо приходите по КФП, и отчитайки очерталото се по-ниското усвояване на разходите по сметките за средства от ЕС по Плана за възстановяване и устойчивост (ПВУ) и някои от програмите по новия програмен период 2021-2027 г. съществува известен риск за допълнително влошаване на бюджетното салдо по КФП спрямо заложения индикативен размер на дефицита по КФП в мотивите към ЗДБРБ за 2024 г. Предизвикателство представляват и значителният брой на одобрените проекти по Инвестиционната програма по чл. 106 и чл. 107 от Закона за държавния бюджет на Република България за 2024 г. Причината за това е, че индикативният размер на прогнозния бюджет в Приложение № 2 към чл. 106, ал. 5 и Приложение № 3 към чл. 107, ал. 13 на ЗДБРБ за 2024 г. е по-висок от заложените разходи в разчетите към закона за бюджета за настоящата година. При негативен сценарий за реализиране и финализиране в срок на проекти, с общата стойност на които се надвишава заложения размер в разчетите на държавния бюджет за 2024 г., биха могли да възникнат нови задължения за разходи, които да доведат до влошаване на салдото на сектор „Държавно управление“ спрямо индикативната рамка за годината.

При негативен сценарий - непостъпване на планираните втори и трети транш по МВУ до края на годината и потенциално неизпълнение на разчетите по приходите по КФП с близо 3,5 млрд. лв., независимо от значителното изоставане от прогнозните разходи по ПВУ и други проекти, както и в условията на напрегнат бюджет, е възможно Министерският съвет да няма обективна възможност да одобри достатъчни по размер компенсиращи мерки, които да обезпечат спазването на индикативната цел за бюджетното салдо по КФП в мотивите към ЗДБРБ за 2024 г. Въпреки това, прилагайки методологията на Европейската система от регионални и национални сметки 2010 (ЕСС 2010) за оценка на показателите за сектор „Държавно управление“ ще бъдат положени максимални усилия дефицитът на сектора за 2024 г. да остане в рамките на референтната стойност от 3 на сто от прогнозния БВП.

**Информация за разходите за хуманитарна помощ, както и за справяне с последствията във връзка с военните действия в Украйна**

Отчетените от ПРБ разходи към 30.09.2024 г. по бюджетите им за финансиране на дейности по оказване на незабавна хуманитарна помощ на живеещите в Украйна български граждани и българи с украинско гражданство, включително при необходимост от евакуация, за предоставяне на хуманитарна помощ за Украйна, както и за извършване на разходи за справяне с последствията от военните действия срещу Украйна са в размер на 402,5 млн. лв. за сметка на националния бюджет и 19,5 млн. лв. за сметка на средства от ЕС. По бюджетите на общините отчетените разходи са в размер на 0,7 млн. лв., като това основно са разходи за справяне с последствията от военните действия срещу Украйна.

***По програми за хуманитарна помощ за лица, търсещи временна закрила***

Разходите за хуманитарна помощ и за справяне с последствията от военните действия в Украйна към 30.09.2024 г. по „Програма за хуманитарно подпомагане на разселени лица от Украйна с предоставена временна закрила в Република България“ възлизат на 19,7 млн. лв. като от тях: с ПМС № 22/15.02.2024 г. са одобрени допълнителни разходи по бюджета на Министерството на туризма за 2024 г. общо в размер на 6,1 млн. лв.; с ПМС № 209/10.02.2024 г. са одобрени допълнителни разходи по бюджета на МТ за 2024 г. в размер на 9,3 млн. лв. и с ПМС№297/16.08.2024 г. са одобрени допълнителни разходи по бюджета на Министерството на туризма за 2024 г. в размер на 4,3 млн. лв.

***Държавна помощ*** „***Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна***“

Изплатените средства към 30.09.2024 г. от ДФ „Земеделие“ по схема на държавна помощ „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ през 2023 г. и по схеми на държавна помощ „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ и „Помощ в подкрепа на ликвидността на земеделски стопани, производители на зърнени и маслодайни култури, за преодоляване на негативното икономическо въздействие на руската агресия срещу Украйна“ за 2024 г., разработени при спазване на правилата Временната рамка за мерки за държавна помощ при кризи в подкрепа на икономиката след агресията на Русия срещу Украйна, са в общ размер на 330,2 млн. лв., в т.ч.:

* по схема на държавна помощ „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ през 2023 г. – 10 893 лв. Средствата са одобрени с Решение на Управителния съвет на ДФЗ /Протокол № 224 от 17.01.2024 г./ и представляват неразплатени средства от предходна година, в т.ч. спрени плащания поради неприключили проверки и изплащане на средства на бенефициери с върнати суми поради закрити сметки.
* по схеми на държавна помощ „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ и „Помощ в подкрепа на ликвидността на земеделски стопани, производители на зърнени и маслодайни култури, за преодоляване на негативното икономическо въздействие на руската агресия срещу Украйна“ за 2024 г. - 330 175 611 лв. Средствата са одобрени с Постановление на Министерския съвет № 153 от 30.04.2024 г. и решения на Управителния съвет на ДФЗ /Протокол № 228 от 07.05.2024 г. и № 229 от 16.05.2024 г./.

***Държавна помощ за стабилизиране на транспортния отрасъл във връзка с преодоляване на последиците от войната в Украйна.*** С Постановление № 30 от 23.02.2024 г. на Министерския съвет по бюджета на Министерството на регионалното развитие и благоустройството са одобрени допълнителни разходи в размер на 50 млн. лв. за изпълнение на Схема за държавна помощ „Помощ в подкрепа на разходи за стабилизиране на транспортния отрасъл в Република България“, които към 30.09.2024 г. са усвоени изцяло.

С Указ 115 /19.04.2024 г. е ратифициране на споразумение за участие на Р България в Програмата на ОИСР за Украйна. Министерството на външните работи отчита 0,5 млн. лв. за доброволен финансов принос по споразумение за участие на Р България в Програмата на ОИСР за Украйна; доброволен финансов принос по споразумение за участие на Р България в Програмата на ОССЕ подкрепа за Украйна; настаняване на 30 украински деца с двама ръководители в почивната станция на АДИС и безвъзмездна помощ.

***В областта на социалната закрила*** - в рамките на действащата нормативна уредба в областта на системата на социалното подпомагане, пристигащите в страната лица със статут на временна закрила, за които след оценка на всеки конкретен случай се констатира, че се нуждаят от подкрепа за задоволяване на основните жизнени потребности, имат право на социални помощи и защита, в т. ч. и хора с увреждания. Наред с това, пристигащите от Украйна имат право да работят у нас без разрешение за достъп до пазара на труда, както и да ползват облекчени процедури за достъп до българския пазар на труда.

Към 30.09.2024 г. от Министерство на труда и социалната политика са отчетени 30.09.2024 г. са отчетени общо 117 656 лв. социални разходи, от които:

- сумата от 95 943 лв. за отпуснати еднократни помощи по реда на чл. 16 от Правилника за прилагане на Закона за социално подпомагане (ППЗСП) на разселени от Украйна лица с предоставена временна закрила, до петкратния размер на гарантирания минимален доход (до 375 лв.). За периода м. 01 - м. 09.2024 г. са изплатени еднократни помощи на 256 лица с предоставена временна закрила.

- сумата в размер на 21 713 лв. е изплатена за отпуснати месечни помощи по реда на чл. 9 от Правилника за прилагане на Закона за социално подпомагане (ППЗСП) на разселени от Украйна лица или семейства, чийто доход за предходния месец е по-нисък от определения диференциран доход.

Отчетените ведомствени разходи от Министерство на здравеопазването за хуманитарна помощ, както и за справяне с последствията във връзка с военните действия в Украйна към 30.09.2024 г. са в размер на 0,4 млн. лв., от които: 0,3 млн. лв. предоставени средства за финансиране на дейности на БЧК, във връзка със засиления миграционен натиск на граждани на Украйна, за финансиране на разходи за лица, търсещи временна закрила в Република България, съгласно ПМС № 40/07.03.2024 г. и 0,1 млн. лв. разходи за украински граждани, получили специална закрила, настанени в Общежитието на „Национален център по обществено здраве и анализи“.

Към 30.09.2024 г. Министерство на земеделието и храните е извършило разходи в размер на 0,4 млн. лв. във връзка с Решение № 317 от 20.05.2022 г. на Министерски съвет за приемане на програма за хуманитарно подпомагане на разселени лица от Украйна с предоставена временна закрила в Република България. Посочените суми са отчетени от Почивна база „Морско утро“ – Китен.

**Информация за разходите по програмите за компенсиране на разходите на небитови крайни клиенти за електрическа енергия и на операторите на електропреносната и електроразпределителните мрежи за закупуване на количества електрическа енергия, потребена за технологични разходи**

Към 30.09.2024 г. Министерският съвет е одобрил (приел) програми с общ индикативен бюджет (ИБ) 877 млн. лв., в т. ч. с РМС № 294 от 23.04.2024 г. (изменено с РМС № 481 от 2024 г.) Програма за компенсиране на разходи на крайни клиенти за електрическа енергия за периода от 01.01.2024 г. до 31.12.2024 г. (50 млн. лв. ИБ), с РМС № 489 от 2024 г. (изменено с РМС № 542 от 2024 г.) Програма за предоставяне на компенсации за предприятия, нагнетили природен газ в подземното газово хранилище (ПГХ) „Чирен“ в периода от 1 май 2022 г. до 11 октомври 2022 г. (278 млн. лв. ИБ) и с РМС № 546 от 2024 г. (изменено с РМС № 654 от 2024 г.) Програма за компенсиране на разходите на небитови крайни клиенти за електрическа енергия за периода от 1 юли 2024 г. до 31 декември 2024 г. (549 млн. лв. ИБ).

През отчетния период са изплатени общо 179,6 млн. лв., в т.ч.:

* 0,3 млн. лв. по одобрената с РМС № 688 от 2023 г. Програма за компенсиране на разходите на небитови крайни клиенти за електрическа енергия и на операторите на електропреносната и на електроразпределителните мрежи за закупуване на количествата електрическа енергия, потребена за технологични разходи за периода от 1 септември 2023 г. до 31 декември 2023 г.;
* 0,3 млн. лв. по одобрената с РМС 294 от 2024 г. Програма за компенсиране на разходи на крайни клиенти за електрическа енергия за периода от 1 януари 2024 г. до 31 декември 2024 г.;
* 179,0 млн. лв. по одобрената с РМС № 489 от 2024 г. Програма за предоставяне на компенсации за предприятия, нагнетили природен газ в подземното газово хранилище (ПГХ) „Чирен“ в периода от 1 май 2022 г. до 11 октомври 2022 г.

# Основни показатели по консолидираната фискална програма[[1]](#footnote-2) за деветмесечието на 2024 г.

Изпълнението на основните показатели по консолидираната фискална програма за деветмесечието на 2024 г. е представено в следната таблица:

***Таблица[[2]](#footnote-3) (млн. лв.)***

|  |  |  |  |  |  |
| --- | --- | --- | --- | --- | --- |
| **ПОКАЗАТЕЛ** | **Разчет 2024 г.[[3]](#footnote-4)** | **Отчет към 30.09.2024 г.** | | | **Изпълнение** |
| **КФП** | **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **75 289,7** | **52 031,3** | **49 674,7** | **2 356,5** | **69,1%** |
| Данъчни приходи | 57 950,8 | 42 291,9 | 42 291,9 |  | 73,0% |
| Неданъчни приходи | 10 258,2 | 7 218,8 | 7 223,5 | -4,7 | 70,4% |
| Помощи и дарения | 7 080,7 | 2 520,5 | 159,3 | 2 361,2 | 35,6% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **81 509,0** | **54 861,1** | **52 441,8** | **2 419,3** | **67,3%** |
| Нелихвени | 77 857,2 | 52 844,7 | 50 425,5 | 2 419,3 | 67,9% |
| Лихвени | 1 010,6 | 895,4 | 895,4 |  | 88,6% |
| Резерв за неотложни и непредвидени разходи | 370,2 |  |  |  |  |
| Вноска за общия бюджет на ЕС | 2 271,1 | 1 120,9 | 1 120,9 |  | 49,4% |
| Трансфери - нето |  |  | -446,0 | 446,0 |  |
| **БЮДЖЕТНО САЛДО** | **-6 219,3** | **-2 829,9** | **-3 213,1** | **383,2** |  |

* + **Приходите, помощите и даренията по консолидираната фискална програма** (КФП) задеветмесечието на 2024 г. са в размер на **52 031,3 млн. лв., което представлява 69,1 % от разчетите към ЗДБРБ за 2024 година.** Постъпленията нарастват с 4 377,6 млн. лв. (9,2 %) спрямо отчетените към септември 2023 г. Сравнени със същия период на 2023 г., данъчните приходи нарастват номинално с 4 917,9 млн. лв. (13,2 %), неданъчните приходи намаляват с 1 365,7 млн. лв. (15,9 %), а постъпленията в частта на помощите и даренията (основно грантове по програмите и фондовете на ЕС) са повече с 825,4 млн. лева.

Общата сумана ***данъчните постъпления*** (вкл. приходите от осигурителни вноски) е в размер на ***42 291,9 млн. лв.,*** което представлява 73,0 % от разчетените за годината и формират 81,3 % от общите постъпления по КФП за периода. За сравнение изпълнението на разчетите за годината при данъчните приходи за деветмесечието на 2023 г. бе 70,3 на сто.

Приходите в частта на *преките данъци* възлизат на 8 414,2 млн. лв., което представлява 65,4 % от разчета за 2024 г. и ръст от 1 012,3 млн. лв. (13,7 %) спрямо отчетените към септември 2023 г. Приходите от *косвени данъци* са в размер на 18 855,3 млн. лв., което представлява 73,9 % от предвидените в ЗДБРБ за 2024 г. и ръст от 2 403,1 млн. лв. (14,6 %) спрямо отчетените към септември 2023 г. Постъпленията от *други данъци* (включват други данъци по ЗКПО, имуществени и др. данъци) са в размер на 1 810,2 млн. лв. (в т. ч. 412,3 млн. лв. по бюджета на Фонд "Сигурност на електроенергийната система" - ФСЕС при 802,8 млн. лв. към септември 2023 г.), което представлява 97,8 % от годишния разчет и спад от 326,1 млн. лв. спрямо отчетените към септември 2023 г. Отчита се базов ефект в частта на другите данъци основно в две направления. Първо, целевите вноски от производителите на електрическа енергия по бюджета на ФСЕС намаляват във връзка с нормализирането на цените на електрическата енергия на Българската независима енергийна борса. Второ, постъпленията намаляват от временната солидарна вноска (която е с изтекъл срок на действие и не се прилага през 2024 година) за дружествата и местата на стопанска дейност от Съюза, извършващи дейност в отраслите на суровия нефт, природния газ, въглищата и нефтопреработването, за генерираните свръхпечалби съгласно член 14 от Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията. Приходите от *социални и здравноосигурителни вноски* са в размер на 13 212,2 млн. лв. или 74,5 % от разчета за 2024 година и ръст от 1 828,6 млн. лв. (16,1 %) спрямо отчетените за същия период на 2023 година.

***Неданъчните приходи*** са в размер на ***7 218,8*** млн. лв., което представлява 70,4 % от годишните разчети. Неданъчните приходи се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други.

Постъпленията от ***помощи*** ***и дарения*** към септември 2024 г. са в размер на ***2 520,5 млн. лв.***

**Разходите** по КФП (вкл. вноската на Република България в бюджета на ЕС) към септември 2024 г. възлизат на 54 861,1 млн. лв., което е 67,3 % от годишните разчети. В отделните разходни показатели нарастване има основно при социалните разходи, вследствие на изплатените по-високи пенсии след влезлите в сила увеличения от юли 2023 г. и юли 2024 г., както и при разходите за персонал, след увеличението на възнагражденията на педагогическия персонал и при други администрации със ЗДБРБ за 2023 г. и ЗДБРБ за 2024 г., и други.

***Нелихвените разходи*** към септември 2024 г. са в размер на 52 844,7 млн. лв., което представлява 67,9 % от годишния разчет. *Текущите нелихвени разходи* са в размер на 49 111,9 млн. лв. *Капиталовите разходи* (вкл. нетния прираст на държавния резерв) възлизат на 3 701,0 млн. лв. *Предоставените текущи и капиталови трансфери за чужбина* са в размер на 31,8 млн. лв. ***Лихвените плащания*** са в размер на 895,4 млн. лв. (88,6 % от планираните за годината и ръст от 161,9 млн. лв. спрямо същия период на 2023 г.).

Разходите по КФП по основните разходни групи към септември 2023 г. и 2024 г. са представени на следната графика:

\* Вкл. нетния прираст на държавния резерв

* **Частта от вноската на Република България в общия бюджет на ЕС**, изплатена към 30.09.2024 г. от централния бюджет, възлиза на **1 120,9 млн. лв.**, което е в изпълнение на действащото към момента законодателство в областта на собствените ресурси на ЕС.

**Бюджетното салдо** по консолидираната фискална програма към септември 2024 г. е отрицателно в размер на 2 829,9 млн. лв. (1,4 % от прогнозния БВП). В мотивите към законопроекта за държавния бюджет за настоящата година е заложен индикативен размер на дефицита по КФП за годината в размер на 6 219,3 млн. лв. (3 на сто от прогнозния БВП в макрорамката на бюджета).

Освен регулярните месечни разходи за персонал, издръжка и тези в социалната сфера (за пенсии и здравноосигурителни плащания), през месец септември 2024 г. бяха извършени и разходи по обслужване на държавния дълг, вкл. плащания за лихви (373,4 млн. лв.), социални плащания на МТСП (еднократни помощи на семейства с деца от първи до четвърти и осми клас за учебната 2024/2025 година, целеви помощи за новия отоплителен сезон, плащания по механизма за лична помощ по Закона за личната помощ и др.), и други.

* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФМДР, от средства за директни плащания към земеделските производители и плащания по пазарни мерки и др.) за деветмесечието на 2024  г. е **4 031,7 млн. лв. Нетните постъпления от ЕС към 30.09.2024 г.** (касови постъпления от ЕС, намалени с вноската в общия бюджет на ЕС) са положителни в размер на **2 910,7 млн. лева**.
  + - **Фискалният резерв[[4]](#footnote-5)** към 30.09.2024 г. е **14 838,2 млн. лв**., в т. ч. 13 401,6  млн. лв. депозити на фискалния резерв в БНБ и банки и 1 436,6 млн. лв. вземания от фондовете на Европейския съюз за сертифицирани разходи, аванси и други.

1. **Изпълнение на държавния бюджет[[5]](#footnote-6) за деветмесечието на 2024 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

**Таблица**[[6]](#footnote-7) **(млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2024 г.** | **Отчет**  **септември 2024 г.** | **Изпълнение спрямо ЗДБРБ 2024 г.** |
| **Общо приходи, помощи и дарения** | **43 406,5** | **31 206,3** | **71,9%** |
| -Данъчни приходи | 38 616,0 | 27 439,5 | 71,1% |
| Преки | 12 835,0 | 8 404,8 | 65,5% |
| Косвени | 25 504,1 | 18 855,3 | 73,9% |
| Други | 276,9 | 179,4 | 64,8% |
| -Неданъчни приходи | 4 790,0 | 3 703,5 | 77,3% |
| -Помощи и дарения | 0,5 | 63,2 |  |
| **Разходи, трансфери и вноска в бюджета на ЕС** | **51 439,0** | **35 338,0** | **68,7%** |
| -Нелихвени разходи | 22 561,5 | 13 194,2 | 58,5% |
| -Лихви | 966,8 | 854,8 | 88,4% |
| По външни заеми | 833,6 | 769,8 | 92,3% |
| По вътрешни заеми | 133,2 | 85,0 | 63,8% |
| - Резерв за непредвидени и неотложни разходи[[7]](#footnote-8) | 131,4 |  |  |
| -Трансфери за др. бюджети – нето | 25 508,1 | 20 168,0 | 79,1% |
| - Вноска в бюджета на ЕС | 2 271,1 | 1 120,9 | 49,4% |
| **Бюджетен баланс** | **-8 032,4** | **-4 131,7** |  |

* **Приходи по държавния бюджет**

Общият размер на **приходите, помощите и даренията по държавния бюджет** към септември 2024 г. е **31 206,3 млн. лв.**, което представлява 71,9 % изпълнение на разчетите по ЗДБРБ за 2024 година и ръст от 2 663,4 млн. лв. (9,3 %) спрямо отчетените за същия период на предходната година.

* **Данъчни приходи**

Размерът на **данъчните постъпления по държавния бюджет** към септември 2024 г. е **27 439,5 млн. лв**., което представлява 71,1 % изпълнение на годишните разчети. Сравнени с данните към септември 2023 г. данъчните приходи нарастват с 3 348,0 млн. лв. или 13,9 на сто.

* **Преки данъци**

Приходите от **преки данъци** са в размер на**8 404,8 млн. лв**. или 65,5 % от планираните за годината, като съпоставени със същия период на предходната година постъпленията нарастват с 1 010,5 млн. лв. (13,7 %). Повишението се дължи основно на значително по-високите приходи от данъците върху доходите на физическите лица, които нарастват с 15,0 % в сравнение с края на септември 2023 година.

Приходите от ***корпоративни данъци*** към септември 2024 г. са в размер на 3 247,2 млн. лв. или 54,8 % от годишния план. Сравнени с данните за месец септември на предходната година постъпленията нарастват с 338,1 млн. лв. (11,6 на сто).

В тази група данъци са и приходите от данък върху дивидентите, ликвидационните дялове и доходите на местни и чуждестранни юридически лица, които са в размер на 97,0 млн. лв., като съпоставени със същия период на 2023 г. приходите са повече с 31,1 млн. лв. (47,2 %). Постъпленията от този данък зависят от състоянието на икономиката и осъществяващите се процеси по разпределение на фирмена собственост в страната.

Приходите от **данъци върху доходите на физически лица** (ДДФЛ) са в размер на **5 157,6 млн. лв.** или 74,7 % от заложените в разчета за годината. Тези приходи са с 672,4 млн. лв. повече или 15,0 % ръст спрямо същия период на предходната година.

Основен фактор за размера на данъчните постъпления от ДДФЛ е развитието на параметрите на пазара на труда: заетост, безработица и заплащане на труда. Влияние върху размера на постъпленията от ДДФЛ оказват действащите законодателни и административни мерки в областта на трудовото, социалното и данъчното законодателство. За повишаване на тази група данъчни приходи допринасят и предприетите мерки за намаляване на недекларирания труд, мерките за повишаване на събираемостта на задължения за минали периоди и тематичните кампании за контрол, провеждани от НАП.

*По трудови правоотношения* приходите от данъка към септември 2024 г. са 4 337,2 млн. лв., 76,4 % от годишните разчети. Тези приходи нарастват с 663,5 млн. лв. (18,1 %) в сравнение със същия период на предходната година.

Отчетеният ръст при тази група данъчни приходи е повлиян в голяма степен от приетия през 2023 г. в Кодекса на труда (чл. 244, ал. 2) механизъм, съгласно който минималното трудово възнаграждение за страната за следващата календарна година се определя до 1 септември на текущата година в размер на 50 на сто от средната брутна работна заплата за период от 12 месеца, който включва последните две тримесечия на предходната година и първите две тримесечия на текущата година. В съответствие с новия механизъм от 1 януари 2024 г. минималната работна заплата за страната е увеличена от 780 лв. на 933 лв. или с 19,6 %. Други фактори за нарастване на приходите от ДДФЛ са отчетеният висок номинален ръст на средната работна заплата през първите две тримесечия на 2024 г., както в частния сектор, така и в обществения сектор, в т. ч. увеличението на заплатите в сферата на образованието и на разходите за персонал в бюджетните организации.

Влияние върху приходите от трудови правоотношения в посока намаление от началото на годината оказва ползването на облекченията за деца по чл. 22в и чл. 22г от ЗДДФЛ чрез подаване на декларация по образец при работодателя през месец декември и чрез подаване на годишната данъчна декларация за доходите, придобити през 2023 година. Очаква се авансовото ползване при работодател за придобитите доходи през 2024 г. да окаже въздействие и през следващите отчетни периоди на текущата година.

*По извънтрудови правоотношения (свободни професии, граждански договори, еднолични търговци и др.)* приходите от данъка към септември 2024 г. са в размер на 355,6 млн. лв., което е 64,7 % от годишния разчет. За отчетния период на 2024 г. са постъпили с 15,7 млн. лв. по-малко приходи или 4,2 % спад спрямо края на септември 2023 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Върху размера на приходите от тези групи данъци влияе и ползването с подаването на годишните декларации на постановените в ЗДДФЛ данъчни облекчения, от които с най-голям ефект за намаляване на данъчните приходи са облекченията за деца и данъчното облекчение за лица с намалена работоспособност.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци към 30.09.2024 г. са в размер на 464,8 млн. лв. или 68,8 % от плана за 2024 година. За отчетния период постъпленията от тази група данъци са с 24,7 млн. лв. повече (5,6 % ръст) спрямо 2023 година. Ръстът на тези приходи се дължи, както на отчетените финансови резултати от нефинансовите предприятия през 2023 г., така и от предприетите законодателни и контролни мерки. Влияние за доброто изпълнение на приходите от данък върху дивидентите и ликвидационните дялове на местни и чуждестранни физически и юридически лица има предприетата комуникационна кампания и контролни действия от НАП за проверка на касови наличности. Контролните действия са насочени приоритетно към лица, за които има информация за висока касова наличност (над 100 хил. лв.), и при които има риск от наличие на сделки, сключени при условия, водещи до отклонение от данъчно облагане, наличието на скрито разпределение на печалбата по смисъла на § 1, т. 5 от ДР на ЗКПО. Скритото разпределение на печалбата се третира като дивидент, за който се внася 5 % данък върху разпределените суми. От 1.09.2023 г. в Закона за ограничаване на плащанията е приетата разпоредба плащанията на територията на страната на дивиденти, със стойност равна на или надвишаваща 1000 лв., да се извършват само чрез превод или внасяне по платежна сметка, в резултат на което постъпленията от данъка върху дивидентите нарастват допълнително.

* **Косвени данъци**

Приходите от **косвени данъци** към септември 2024 г. са в размер на **18 855,3 млн. лв**. или 73,9 % от годишния разчет. Сравнени с данните за същия период на предходната година постъпленията нарастват с 2 403,1 млн. лв. (14,6 на сто).

**Приходите от ДДС** са в размер на **13 483,7 млн. лв.,** което представлява 72,4 % от планираните със ЗДБРБ за 2024 година. Съпоставени с края на септември 2023 г., приходите от ДДС нарастват с 1 875,9 млн. лв. (16,2 на сто).

Нетният размер на приходите от *ДДС от внос* към септември 2024 г. е 4 868,2 млн. лв. и се отчита ръст от 9,0 % (401,6 млн. лв.) спрямо данните към септември на предходната година. Разглеждайки декларирания ДДС при внос по групи стоки, съобразно Класификатора на широките икономически категории (BEC), през деветте месеца на 2024 г. спрямо същия период на предходната година се наблюдава незначителен спад при групите „Промишлени доставки“, „Инвестиционни стоки“ и „Транспортно оборудване“. Повишение се отчита при групите „Горива и смазочни материали“, „Храни и напитки“ и „Потребителски стоки“. Върху постъпленията от ДДС от внос влияние оказва възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим към края на месец септември 2024 г. е неначислен ДДС при внос в размер на 1 166,8 млн. лв., което е с 206,1 млн. лв. повече спрямо същия период на 2023 г. (ръст от 21,5 %). Стоките с най-значителен дял са: руди, шлаки и пепели – 734,8 млн. лв. (увеличение с 200,4 млн. лева, 37,5 % ръст), мед и изделия от мед – 178,9 млн. лева (намаление с 6,8 млн. лева, 3,6 % спад) и чугун, желязо и стомана – 119,4 млн. лева (увеличение с 15,7 млн. лева, 15,2 % ръст). Изброените три групи стоки формират 88,5 % от неначисления ДДС при внос за деветте месеца на 2024 година.

Постъпленията от *ДДС при сделки в страната и вътреобщностни придобивания (ВОП) – нето* към септември 2024 г. възлизат на 8 615,5 млн. лв. Сравнени с данните за същия период на предходната година постъпленията нарастват с 20,6 % (1 474,3 млн. лева).

*Ефективно внесеният ДДС* по сметките на Националната агенция за приходитесеформира от данък по справки-декларации от сделки в страната и ВОП и допълнително внесени суми, разкрити с данъчно-ревизионни актове при ревизии. Тези постъпления са в размер на 16 539,4 млн. лв., което представлява ръст от 8,7 % (1 318,1 млн. лв.) спрямо септември 2023 година. Декларираният ДДС за възстановяване зависи от размера на износа и извършените инвестиции. Регистрираните лица по ДДС упражняват право на данъчен кредит чрез приспадане по реда на чл. 92, ал. 1 от ЗДДС или чрез ефективно възстановяване от данъчната администрация след определения срок. *Приспаднатият данък* към септември 2024 г. е 656,6 млн. лв. и е с 67,6 млн. лв. по-малко от 2023 година (9,3 % спад). От началото на годината възстановеният данък е в размер на 7 923,9 млн. лв., което е със 156,2 млн. лв. под възстановените суми към септември миналата година. Дължимите суми, подлежащи на възстановяване към 30.09.2024 г. са в размер на 68,3 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **5 078,9 млн. лв**., което е 78,8 % от планираните със ЗДБРБ за 2024 г. Съпоставени със септември 2023 г. постъпленията от акцизи нарастват номинално с 526,3 млн. лв. (11,6 %).

Относителният дял на нетните постъпления от акциз по стокови групи е от: тютюн и тютюневи изделия (54,6 %); горива (39,9 %); алкохол и алкохолни напитки, вкл. бира (5,1 %) и други акцизни стоки (0,4 %). Постъпленията от акциз към септември 2024 г. по основни стокови групи, са както следва:

* *акцизите от тютюн и тютюневи изделия* възлизат на 2 772,6 млн. лева*;*
* *акцизите от горива* са в размер на 2 026,8 млн. лева;
* *акцизите от алкохол и алкохолни напитки (вкл. бира)* възлизат на 261,1 млн. лева;
* *приходите от ел. енергия и др. акцизни стоки* възлизат на 18,4 млн. лева.

**Приходите от данък върху застрахователните премии** са в размер на **50,8 млн. лв**., при планирани за годината 63,0 млн. лева. В сравнение със същия период на 2023 г. приходите отчитат ръст от 7,2 млн. лв. (16,6 на сто). Изпълнението на приходите от данъка върху застрахователните премии по облагаеми застрахователни договори, рисковете по които са поети от застрахователи, зависят основно от ръста или спада на записаните застрахователни премии.

**Постъпленията от** **мита** възлизат на **241,9 млн. лв**. или 65,4 % от планираните със ЗДБРБ за 2024 г., като заемат 0,9 % относителен дял в общия размер на данъчните приходи по държавния бюджет. Събраните приходи от мита към месец септември са с 6,4 млн. лв. (2,6 %) по-малко спрямо същия период на 2023 година. Влияние върху спада в приходите от мита оказват нарушените вериги на доставки в резултат на събитията в Червено море, както и въведените от ЕС ограничителни мерки спрямо Русия в съответствие с Регламент (ЕС) № 833/2014 и неговите последващи изменения и допълнения. Друг фактор върху намалените постъпления от мита през годината има Регламент (ЕС) 2024/1392 на ЕП и Съвета от 14 май 2024 г., както и действащия преди това Регламент (ЕС) 2023/1077 (прилага се до 5 юни 2024 г.) във връзка с преференциалния режим спрямо Украйна под формата на пълно премахване на вносните мита върху вноса на промишлени продукти от страната, спиране на прилагането на механизма на „входните цени“ по отношение на продукти съгласно приложение I-A към Споразумението за асоцииране, спиране на прилагането на тарифните квоти и пълно премахване на вносните мита за тези продукти, и други.

При два от показателите, които се използват за оценка на динамиката на приходите от мита при внесените стоки, обложени със ставка на митото, различна от „0“ се отбелязва спад през първите девет месеца на 2024 г. спрямо същия период на предходната година. Намалените приходи от мита са в резултат от *спада на количествата* на внесените стоки, обложени със ставка на митото, различна от „0“ с 15,9 % и от спада на *осреднената ставка на митото*, приложена за облагане на внесените от трети страни стоки от 2,9 % на годишна база. При *осреднената статистическа стойност за килограм* внесена стока се отчита ръст от 13,9 % спрямо същия период на предната година.

В зависимост от произхода на внасяните стоки, през месец септември 2024 г. най-голям е делът на начислените приходи от мита при внос на стоки от Китай. Декларираната сума е 122,8 млн. лева, което представлява 53,8 % от всички начислени мита, като спрямо септември 2023 г. е отчетен спад от 10,8 %.

* **Други данъци**

Постъпленията от **други данъци** по държавния бюджет към края на септември 2024 г. са в размер на **179,4 млн. лв.** или 64,8 % от планираните със ЗДБРБ за 2024 г. Съпоставени с данните към септември 2023 г. приходите от други данъци са с 65,6 млн. лв. по-малко. Въведената мярка „временна солидарна вноска и енергийни вноски“ по Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията с действие от 1 октомври 2022 година е с изтекъл срок на действие и не се прилага през 2024 година.

* **Неданъчни приходи**

Отчетените **неданъчни приходи** по държавния бюджет към септември 2024 г. са в размер на **3 703,5 млн. лв**. и се формират основно от приходи от държавни такси, приходи и доходи от собственост, вкл. приходи от дивидент за държавата от държавните предприятия, приходи от концесии и други неданъчни приходи. Сравнени със същия период на предходната година неданъчните приходи намаляват със 744,3 млн. лв. (основно поради спад при приходите от дивидент за държавата от държавни предприятия). Постъпленията от дивидент към отчетния период са 92,0 млн. лв., при планирани 324,3 млн. лева.

* **Помощи и дарения**

Постъпилите **помощи** **и дарения** по държавния бюджет към септември 2024 г. са в размер на **63,2 млн. лева.**

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към септември 2024 г. е **35 338,0 млн. лв**., 68,7 % от разчета.

**Разходи, трансфери за други бюджети и вноска в бюджета на ЕС**

**към септември 2023 г. и 2024 г.**

* **Нелихвени разходи**

**Нелихвените разходи** по държавния бюджет към септември 2024 г. са в размер на **13 194,2 млн. лева.**

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 7 158,3 млн. лв. или 73,2 % от планираните за 2024 г. и ръст от 1 146,5 млн. лв. (19,1 %) спрямо същия период на 2023 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 2 503,7 млн. лв. или 52,9 % от планираните за годината. Социалните разходи (вкл. разходите за стипендии) са в размер на 1 270,9 млн. лв. или 47,6 % от предвидените за годината като нарастват с 350,5 млн. лв. (38,1 %) спрямо същия период на 2023 г. Част от планираните социални разходи по държавния бюджет се предоставят като трансфери за общинските бюджети. Предоставените текущи и капиталови трансфери за чужбина са в размер на 15,6 млн. лв. Разходите за субсидии са в размер на 1 513,8 млн. лв. или 77,7 % от планираните за годината и нарастват с 596,2 млн. лв. (65,0 %) сравнени със същия период на предходната година. Към септември 2024 г. субсидиите за „БДЖ – Пътнически превози” ЕООД са в размер на 156,7 млн. лв., субсидиите за Национална компания „Железопътна инфраструктура” са 245,7 млн. лв. и 55,3 млн. лв. са за „Български пощи” ЕАД, в т.ч. 21,3 млн. лв. за извършване на универсална пощенска услуга, 20,3 млн. лв. за разпространение на периодични печатни издания - вестници и списания и 13,7 млн. лв. за предоставяне на административни услуги. За отчетния период субсидиите за „България Хели Мед Сървиз“ (център за спешна медицинска помощ по въздуха) са в размер на 4,5 млн. лв. Към края на септември 2024 г. ДФ „Земеделие“ e изплатил субсидии в общ размер на 501,2 млн. лв., от които 424,4 млн. лв. държавна помощ; 69,7 млн. лв. преходна национална помощ за тютюн и 6,6 млн. лв. средства за ДДС по схеми „Училищен плод“ и „Училищно мляко“.

*Капиталовите разходи* (вкл. нетния прираст на държавния резерв) по държавния бюджет възлизат на 732,0 млн. лева. През месец април по програмата за отстраняване на минали екологични щети е извършена продажба на полезен продукт, собственост на държавата, от „Лукойл Нефтохим Бургас“ АД в размер на 0,33 млн. лв., която е отчетена като намаление на капиталовите трансфери по централния бюджет.

* **Разходи за лихви**

**Лихвените плащания** по държавния бюджет към 30.09.2024 г. са в общ размер на **854,8 млн. лв**. или 88,4 % от предвидените в годишните разчети.

Разходите за **лихви по външни заеми** са в размер на 769,8 млн. лв., в т.ч. 755,4 млн. лв. по централния бюджет, като през месец септември са извършени плащания на отстъпки и лихви в общ размер на 344,5 млн. лв. по еврооблигациите, емитирани на МКП през 2014 г. с падеж 03.09.2024 г. По ДИЗ, управлявани от министерства и ведомства са изплатени 14,4 млн. лв. (от тях 0,5 млн. лв. са лихвите по заемите с краен бенефициент - търговско дружество).

Към края на септември не са използвани средствата, предвидени в ЗДБРБ за 2024 г., за покриване на риска от активиране на държавни гаранции.

**Лихвите по вътрешни заеми** по държавния бюджет към септември 2024 г. са в размер на **85,0 млн. лв.** и представляват основно лихви по емисии на ДЦК на вътрешния пазар. Платените лихви по ДЦК са в размер на 85,1 млн. лв., като реализираните при аукционите премии над номинала от емисии на ДЦК (отчетени в намаление на разходите за лихви по вътрешния дълг) възлизат на (-0,1) млн. лв. Платените лихви по ДЦК през месец септември са в размер на 19,6 млн. лв.

* **Нетният размер на трансферите по държавния бюджет  към септември 2024 г. е 20 168,0 млн. лв.,  в т.ч.:**
* бюджетните взаимоотношения  с  общините  включват  нето трансфери  и временни безлихвени заеми в  размер  на 7 510,8 млн. лв., от които субсидии от централния бюджет в размер на 5 990,1 млн. лв., други целеви трансфери от централния бюджет в размер на 530,1 млн. лв., нетни трансфери от/за други бюджети в размер на 1 017,6 млн. лв. и възстановени трансфери от предходни години в централния бюджет – 27,0 млн. лв;
* на социалноосигурителните фондове (нето) – 10 831,2 млн. лв.;
* на други автономни бюджети (ДВУ, БАН, ССА, БНТ, БНР и БТА) – 1 246,6 млн. лева.
* Частта от **вноската на Република България в общия бюджет на ЕС,** изплатена към 30.09.2024 г. от централния бюджет, възлиза на **1 120,9 млн. лева.**
* **Бюджетното салдо по държавния бюджет** към 30.09.2024 г. **е отрицателно** в размер на **4 131,7 млн. лева**.
* **Финансиране на държавния бюджет чрез операции по дълга**

Към 30.09.2024 г. е отчетено положително нетно дългово финансиране на държавния бюджет в размер на 6 627,9 млн. лв., което се дължи на постъпилите средства от емисии на ДЦК на вътрешния пазар и на международните капиталови пазари (МКП) в общ размер на 10 045,6 млн. лв. и извършените погашения по външния и вътрешния държавен дълг общо в размер на 3 417,7 млн. лв.

Към 30.09.2024 г. е отчетено положително нетно ***вътрешно финансиране*** на държавния бюджет с ДЦК в размер на 1 298,8 млн. лв., което се дължи на постъпленията от емисии на ДЦК на вътрешния пазар и извършеното погашение през месец юли. Общият размер на постъпленията от емисии на ДЦК на вътрешния пазар възлиза на 1 678,8 млн. лв. или са емитирани ДЦК на обща номинална стойност 1 700,0 млн. лв., разпределени в две емисии, както следва:

* ***3-годишни ДЦК*** (емисията е пусната в обращение през април 2024 г., деноминирана е в лева, с падеж 17.04.2027 г. и годишен лихвен купон от 3 %) с общ пласиран обем от 900,0 млн. лв., в т.ч. през април 200 млн. лв., през месец май 300 млн. лв., а през юни и юли по 200 млн. лв.;
* ***6-годишни ДЦК*** (пуснати в обращение през май 2024 г., деноминирани в лева, с падеж 15.05.2030 г. и годишен лихвен купон от 3,35 %) с общ пласиран обем от 800,0 млн. лв., в т. ч. и през месеците май, юни, юли и август са емитирани по 200,0 млн. лв.

Отчетените погашения към края на септември 2024 г. са в размер на 380,0 млн. лв., като през месец юли Министерството на финансите погаси емисия 10,5-годишни ДЦК от 2014 г. в обем от 380,0 млн. лв. номинална стойност.

Към 30 септември 2024 г. е отчетено положително нетно ***външно финансиране*** в размер на **5 329,1** **млн. лв**. по **държавния бюджет**, което се дължи на постъпленията в общ размер на 8 366,8 млн. лв. от емитираните на 5 септември на МКП облигации в три транша, деноминирани в евро и щатски долари, и извършените погашения към външни кредитори от държавния бюджет общо в размер на 3 037,7 млн. лв.

***Постъпленията*** ***по централен бюджет*** от тройния транш облигации на МКП възлизат общо на 8 366,8 млн. лв. Първият транш облигации, деноминирани в евро, е със срочност 8 г., обем от 1,75 млрд. евро номинална стойност и лихвен купон 3,625 %; вторият транш облигации, деноминирани в евро, е със срочност 20 г., обем от 1,25 млрд. евро и лихвен купон 4,250 %, а третият транш облигации е деноминиран в щатски долари и е със срочност 12,5 г., обем от 1,500 млрд. щатски долара и лихвен купон 5,000 %

Извършените ***погашения от централен бюджет*** възлизат на ***2 965,0 млн. лв***., в т.ч.:

* в полза на държателите на 10-годишните еврооблигации на Република България, емитирани през 2014 г. на МКП, на падежната дата 3 септември 2024 г. са изплатени ***2 893,3******млн. лв.*** (1,493 млрд. евро номиналната стойност);
* по външни държавни заеми към международни финансови институции, в съответствие с договорените погасителни планове, към 30.09.2024 г. са изплатени погашения в размер на ***71,6 млн. лв.,*** (29,8 млн. лв. към Международната банка за възстановяване и развитие, 32,1 млн. лв. към Европейска инвестиционна банка и 9,8 млн. лв. към Банка за развитие на Съвета на Европа). През месец септември няма извършени погашения по държавни заеми.

Погашенията по държавни инвестиционни заеми (ДИЗ), управлявани от министерства и ведомства в края на септември са в размер на 68,0 млн. лв. По заемите с краен бенефициент търговско дружество извършените погашения са в размер на 4,8 млн. лева.

През отчетния период не са използвани средствата, предвидени в ЗДБРБ за 2024 г., за покриване на риска от активиране на държавни гаранции.

* 1. **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център.

Към 30.09.2024 г. предоставените за тази цел средства са в размер на 127,4 млн. лв., в т. ч. за Столична община – в размер на 66,8 млн. лв. Средствата се разпределят по общини по предложение на Министерството на транспорта и съобщенията, с изключение на тези за Столична община.

За деветмесечието на 2024 г.от предвидените по централния бюджет ***капиталови трансфери*** за изпълнение на Програмите за отстраняване на нанесени щети върху околната среда, настъпили от минали действия или бездействия, при приватизация, не са изразходвани средства.

По централния бюджет са предвидени и **други разходи**, свързани с компенсиране със средства от държавния бюджет на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт. Средствата се предоставят на „БДЖ-Пътнически превози“ ЕООД за компенсации за пътувания с железопътния транспорт и под формата на целеви трансфер на общините - за автомобилния транспорт.

Предоставените средства за деветмесечието на 2024 г. са общо в размер на 150,8 млн. лв., в т.ч. за вътрешноградския транспорт, междуселищния автомобилен транспорт и железопътния транспорт.

Предоставените средства към 30.09.2024 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт са както следва:

- компенсации за пътувания с железопътния транспорт в размер на 7,4 млн. лв.;

- компенсации за пътувания с вътрешноградски транспорт и междуселищния автомобилен транспорт в страната – 143,4 млн. лв.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за деветмесечието на 2024 г., диференцирани по групи правоимащи лица и размер на намалението спрямо редовната цена, са както следва:

- 42,4 млн. лв. за транспорт на деца и ученици;

- 101,0 млн. лв. за безплатни и по намалени цени пътувания по общини, в това число:

* 88,2 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 14 навършени години, учащи се и лица, получаващи пенсия, лица с намалена работоспособност над 70,99 на 100 с вътрешноградския транспорт и междуселищния автомобилен транспорт;
* 12,8 млн. лв. за превоз на служители, ползващи право на безплатно пътуване при изпълнение на служебните си задължения.

Средствата се разпределят по общини по предложение на Министерството на транспорта и съобщенията, Министерството на образованието и науката и на министерствата и ведомствата, чиито служители ползват право на безплатно пътуване за изпълнение на служебните си задължения в изпълнение на законови разпоредби.

* 1. **Бюджет на съдебната власт**

За деветмесечието на 2024 г. по бюджета на съдебната власт са отчетени **приходи** в размер на 86,1 млн. лв., от които 69,9 млн. лв. - приходи от съдебни такси. За сравнение, към 30.09.2023 г. са отчетени общо приходи в размер на 70,7 млн. лв., от които 59,4 млн. лв. - приходи от съдебни такси.

**Разходите** по бюджета на съдебната власткъм 30.09.2024 г.са в размер на 850,7 млн. лв., като с най-голям относителен дял от отчетените разходи са тези за персонал – 92,3 % (785,2 млн. лв.). За сравнение, през същия период на 2023 г. са отчетени общо разходи в размер 731,8 млн. лева.

# Просрочени задължения

Към 30.09.2024 г. просрочените задължения на централно и местно правителство са в размер на **286,0 млн. лева.**

Размерът на просрочените задължения на **централното правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **163,9 млн. лева.** Спрямо отчетените в края на 2023 г. те намаляват с 66,6 млн. лева. В обхвата на държавния бюджет по-значими проблеми с наличие на просрочени задължения има при следните министерства: Министерството на регионалното развитие и благоустройството – 113,8 млн. лв. (намаление с 66,9 млн. лв. спрямо просрочията в края на 2023 г. във връзка с обезпечени със средства договори за текущ ремонт и поддържане на републиканските пътища, вкл. и зимно поддържане); Министерството на земеделието и храните – 12,5 млн. лв. (намаление с 10,6 млн. лв. спрямо просрочията в края на 2023 г.); Министерството на отбраната – 3,1 млн. лв. (просрочията са близки по размер до отчетените в края на 2023 г.), в т.ч. 3,0 млн. лв. на ВМА. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при държавните висши училища – 11,7 млн. лв. (увеличение с 6,3 млн. лв. спрямо отчетените в края на 2023 г. и представляват задължения за комунални услуги, неплатени данък сгради и такса смет на общините от Софийския университет „Св. Климент Охридски“, надвнесени такси от студенти и специализанти на Медицинския университет - София и просрочени задължения към МБАЛ "Света Марина" - Варна от Техническия университет Варна), Българската национална телевизия – 9,9 млн. лв. (увеличение с 4,2 млн. лв. спрямо отчетените в края на 2023 г., като това са основно просрочени задължения към доставчици в страната) и Българското национало радио – 2,9 млн. лв. (увеличение с 0,3 млн. лв. спрямо просрочията в края на 2023 г., като това са основно просрочени задължения за данъци, вноски, такси и административни санкции към Столична община за такса битови отпадъци за минали периоди, в т.ч. 1,4 млн. лв. за лихви). От разпоредителите с бюджет по чл. 13, ал. 4 на Закона за публичните финанси проблеми наличие на просрочени задължения има при Държавно предприятие „Научно-производствен център“ – 2,4 млн. лв. (увеличение с 0,4 млн. лв. спрямо отчетените в края на 2023 г.), представляващи основно просрочия за осигурителни вноски и данъци към МЗХ .

Просрочените задължения по **бюджетите на общините** към 30.09.2024 г. са в размер на **122,1 млн. лв.,** като спрямо края на 2023 г. се отчита намаление с 36,1 млн. лева. С най-голям относителен дял в просрочените задължения по бюджетите на общините към края на месец септември 2024 г. са просрочените задължения към доставчици, които са в размер на 107,8 млн. лева. В делегираните от държавата дейности просрочените задължения са в размер на 6,9 млн. лева.

Извън обхвата на консолидираната фискална програма, продължава да има проблем с просрочията на лечебните заведения за болнична помощ (държавни и общински болници – търговски дружества). Към 30.09.2024 г. размерът на просрочените задължения е 63,1 млн. лв., от които 50,3 млн. лв. са на държавните болници и 12,8 млн. лв. са на общинските болници. Спрямо отчетените просрочени задължения към 31.12.2023 г. се отчита увеличение с 6,8 млн. лв. (с 12 на сто).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

# Сметка за Европейски средства на Разплащателна агенция ДФ „Земеделие“

* **Приходи**

За 2024 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 674,7 млн. лева. Към 30.09.2024 г. постъпленията са в размер на 438,1 млн. лв., което представлява 64,9 % от годишния план. За същия период на предходната година отчетената сума в частта „Приходи“ е 225,3 млн. лева.

Приходната част е формирана от приходи от наказателни лихви, помощи и дарения от чужбина и коректив на касови постъпления, както следва:

* ***Приходи от наказателни лихви***

Към края на третото тримесечие на 2024 г. са отчетени приходи от получени наказателни лихви, свързани с вземания за възстановяване на средства от ЕК в размер на 1,2 млн. лева.

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към 30.09.2024 г. е 44,7 млн. лв., при планирани за годината средства в размер на 52,6 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на Програмата за развитие на селските райони (ПРСР) без директни плащания към 30.09.2024 г. възлизат на 28,9 млн. лв., което е 99,3 % от планираните за годината 29,1 млн. лева. За същия период на миналата година отчетените текущи приходи са били в размер на 27,0 млн. лева.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (ЕФГЗ) към 30.09.2024 г. са 5,4 млн. лв., което представлява 75,0 % от планираните 7,2 млн. лв. за годината. За деветмесечието на 2023 г. по това направление са отчетени 5,6 млн. лева.

За периода 01.01-30.09.2024 г. са получени 10,4 млн. лв. текущи приходи, възстановени средства от Европейския фонд за морско дело и рибарство (ЕФМДР), което представлява 63,8 % от годишния план в размер на 16,3 млн. лева. През същия период на миналата година са получени 3,1 млн. лв. текущи приходи.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 30.09.2024 г. е 401,1 млн. лв. при планирани за годината 622,1 млн. лева.

Получените капиталови приходи от ЕЗФРСР по линия на ПРСР без директни плащания към края на месец септември 2024 г. са 390,4 млн. лв., от които 27,6 млн. лв. са аванс по линия на Стратегическия план по ОСП 2023-2027. Изпълнени са 64,4 % от годишния план, който е в размер на 606,6 млн. лева. За сравнение, за деветмесечието на предходната година, капиталовите приходи по ПРСР са били 191,1 млн. лева.

В периода 01.01-30.09.2024 г. са получени капиталови приходи в размер 10,7 млн. лв. от фонд ЕФМДР. Степента на изпълнение спрямо годишния разчет от 15,5 млн. лв. е 69,0 %. За същия период на предходната година по това направление са отчетени 4,0 млн. лева.

* ***Коректив на касови постъпления***

Към 30.09.2024 г. отчетеният коректив на касови постъпления е минус 8,9 млн. лв. Той е формиран от размера на принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Общият размер на планираните за 2024 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” е 971,2 млн. лева.

Уточненият план на субсидиите за текуща дейност и капиталовите трансфери за 2024 г. е 676,3 млн. лв. Изпълнението към 30.09.2024 г. възлиза на 59,0 % от годишния план при отчетени разходи в размер на 398,8 млн. лева.

Останалите планирани разходи в размер на 294,9 млн. лв. са формирани от: разходи за заплати и възнаграждения на персонала 11,1 млн. лв., задължителни осигурителни вноски от работодатели 3,5 млн. лв., издръжка 27,3 млн. лв. и придобиване на ДМА 253,0 млн. лв. Те подлежат на отчитане в § 63-00 Трансфери между сметки за средствата от ЕС.

Изпълнението на отчетените разходи е както следва:

* ***Субсидии и други текущи трансфери за нефинансови предприятия***

За 2024 г. са планирани средства в размер на 265,0 млн. лв. за субсидии и други текущи трансфери за нефинансови предприятия. Отчетените към 30.09.2024 г. средства представляват 69,8 % от планираните за годината и са в размер на 185,1 млн. лв. Към 30.09.2023 г. отчетените текущи субсидии са 118,8 млн. лв.

Изпълнението по дейности е както следва:

- национално съфинансиране към ЕЗФРСР за директни плащания – 127,9 млн. лв., изпълнение 89,9 % от планираните за годината 142,3 млн. лв.;

- текущи субсидии по Програмата за морско дело и рибарство – 14,9 млн. лв., изпълнение 86,1 % от планираните 17,3 млн. лв.;

- текущи субсидии по Програмата за развитие на селските райони – 8,6 млн. лв., изпълнение от 15,5 % на планираните за годината 55,5 млн. лв.;

- текущи субсидии за пазарни мерки – 33,7 млн. лв., изпълнение от 67,5 % на планираните за 2024 г. 49,9 млн. лв.

* ***Субсидии и други текущи трансфери за юридически лица с нестопанска цел***

За 2024 г. за субсидии и други текущи трансфери за юридически лица с нестопанска цел са планирани 21,0 млн. лева. Към края на третото тримесечие на годината са отчетени разходи в размер на 10,8 млн. лв., степен на изпълнение – 51,4 %. За същия период на предходната 2023 г. този вид разходи са възлизали на 10,9 млн. лева.

Разпределението по дейности е както следва:

- текущи субсидии национално съфинансиране към директни плащания: 0,1 млн. лв.;

- текущи субсидии по ПМДР – 2,9 млн. лв., възлизащи на 31,9 % от планираните 9,1 млн. лв.;

- текущи субсидии по Програмата за развитие на селските райони – 7,7 млн. лв., при планирани 11,9 млн. лв., степен на изпълнение 64,7 %;

- текущи субсидии за пазарни мерки – 0,05 млн. лева.

* ***Капиталови трансфери за нефинансови предприятия***

За 2024 г. за капиталови трансфери за нефинансови предприятия са планирани 376,2 млн. лв. Към 30.09.2024 г. са отчетени 193,4 млн. лв., представляващи 51,4 % от годишния план. Отчетените за периода 01.01-30.09.2023 г. разходи за капиталови субсидии за физически лица и предприятия са били 115,7 млн. лв.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 5,6 млн. лв., 101,8 % изпълнение на годишния план (5,5 млн. лв.);

- капиталови трансфери по ПРСР – 187,3 млн. лв., 50,8 % изпълнение на годишния план, възлизащ на 368,5 млн. лв.;

- капиталови трансфери за пазарни мерки – 0,5 млн. лв., при годишен разчет 2,2 млн. лв., изпълнение 22,7 %.

* ***Капиталови трансфери за организации с нестопанска цел***

Годишните разчети за капиталови трансфери за организации с нестопанска цел за 2024 г. възлизат на 14,2 млн. лв. Към 30.09.2024 г. са отчетени 9,5 млн. лв., като степента на изпълнение е 66,9 %. През същия период на предходната година са отчетени 8,4 млн. лв.

Разпределението по дейности е както следва:

- капиталови трансфери по ПМДР – няма усвоени средства, при годишен разчет 1,7 млн. лв.;

- капиталови трансфери по ПРСР – 9,5 млн. лв., 76,0 % изпълнение на годишния план от 12,5 млн. лева.

* **Трансфери**

В частта на трансферите, в касовия отчет на ДФЗ-РА към 30.09.2024г. са отразени следните касови потоци:

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР и директни плащания и техният размер е 4,4 млн. лв.

Предоставените за периода трансфери във връзка с чл.14 от Закона за подпомагане на земеделските производители възлизат на 0,4 млн. лв.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии на публични бенефициенти. Към 30.09.2024 г. са отчетени 114,6 млн. лв., в т.ч.:

* национално съфинансиране към директните плащания: 0,4 млн. лв.;
* по Програмата за развитие на селските райони: 101,8 млн. лв.;
* по Програмата за морско дело и рибарство: 12,4 млн. лв.

Към края на третото тримесечие на 2023 г. предоставените трансфери са възлизали на 50,6 млн. лв.

* **Финансиране**
* **Суми по разчети за поети осигурителни вноски и данъци**

Към края на третото тримесечие на 2024 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на 0,05 млн. лева.

* **Друго финансиране**

За периода 01.01-30.09.2024 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ възлизат общо на 71,5 млн. лв., при планирани -4,8 млн. лева.

Към 30.09.2024 г. са отчетени плащания в общ размер на 1 116,9 млн. лв., представляващи 61,9 % от годишните разчети, които са 1 803,5 млн. лв. За същия период на 2023 г. плащанията, отчитани като финансиране са били 925,1 млн. лв.

Отчетените плащания са по следните направления:

* 1 015,7 млн. лв. за директни плащания за сметка на ЕФГЗ, представляващи 62,7 % от планираните 1 620,3 млн. лв.;
* 88,0 млн. лв. средства от ЕЗФРСР, прехвърлени към директни плащания, което е 73,8 % от планираните 119,2 млн. лв.;
* 6,2 млн. лв. за пазарни мерки при разчет за плащания в размер 37,0 млн. лв. изпълнение 16,8 %;
* 7,0 млн. лв. за преструктуриране, изпълнение 25,9 % от планираните плащания в размер 27,0 млн. лв.

Възстановените суми от Европейския съюз към 30.09.2024 г. възлизат общо на 1 670,4 млн. лв., представляващи 93,2 % от планираните 1 792,6 млн. лв. Отчетеното изпълнение за периода 01.01-30.09.2023 г. е 1 784,3 млн. лв.

Възстановени са суми по следните направления:

* 1 555,1 млн. лв. за директни плащания от ЕФГЗ – 96,8 % от планираните 1 605,8 млн. лв.;
* 92,3 млн. лв. от ЕЗФРСР, прехвърлени към директни плащания – 74,9 % от заложените 123,2 млн. лв.;
* 22,2 млн. лв. за пазарни мерки от ЕФГЗ при планирани 38,5 млн. лв., степен на изпълнение: 57,7 %;
* 0,8 млн. лв. за преструктуриране от ЕФГЗ при планирани 25,1 млн. лв., изпълнение 3,2 %.

Предоставените суми (нето) по разчети с ЦБ за финансиране на плащания при недостиг на средства по сметки към 30.09.2024 г. възлизат на -482,0 млн. лв., при планирани 6,1 млн. лв.

# Сметка за средствата от Европейския съюз на Национален фонд към Министерство на финансите

По сметките на НФ към 30.09.2024 г. са постъпили приходи (нето) в размер на 1 690,7 млн. лв. по програмите, съфинансирани от Европейския фонд за регионално развитие, Европейския социален фонд (вкл. Инициативата за младежка заетост), Кохезионния фонд на ЕС за финансовата рамка, както и Европейския социален фонд+, ФМ на ЕИП 2014–2021 г., НФМ 2014–2021 г. и Швейцарско-българската програма за сътрудничество (ШБПС), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерството на регионалното развитие и благоустройството (МРРБ) на чуждото финансиране по двустранните програми за трансгранично сътрудничество по външните граници на EС (ПТСВГ) и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 692,1 млн. лева. По видове разходи изпълнението е както следва: 92,13 % от общата стойност са капиталови трансфери, 7,65 % са субсидии, 0,22 % предоставени текущи и капиталови трансфери за чужбина и 0,0001 % - издръжка.

Трансферите (нето), временните безлихвени заеми (нето) и временната възмездна финансова помощ за разглеждания период са на стойност 1 093,7 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г. и програмен период 2021 – 2027 г., ПТСВГ за периода 2014 – 2020 г. и програмен период 2021 – 2027 г., Националния план за възстановяване и устойчивост (НПВУ), ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на програмите и проектите по програмен период 2014 – 2020 г., 2021 – 2027 г., ФМ на ЕИП и НФМ и НПВУ по сметките на НФ са получени трансфери от централния бюджет на стойност 408,0 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 0,5 млн. лева.

**Структурни и Кохезионен фондове (СКФ) 2007 – 2013 г.**

През отчетния период са отчетени (нето) възстановени суми от бенефициенти на стойност на 0,5 млн. лв. и възстановено авансово финансиране по реда на ДДС 6/2011 г. в размер на 0,7 млн. лева.

**Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 910,6 млн. лв. (вкл. за REACT-EU в размер на 11,9 млн. лева) и са разпределени както следва:

* ОП „Транспорт и транспортна инфраструктура” – 312,5 млн. лв.;
* ОП „Развитие на човешките ресурси 2014 - 2020 г.” – 15,7 млн. лв.;
* Инициативата за младежка заетост – 9,2 млн. лв.;
* ОП „Добро управление” – 36,8 млн. лв.;
* ОП „Околна среда 2014 – 2020 г.“ – 280,2 млн. лв.;
* ОП „Иновации и конкурентоспособност” – 28,9 млн. лв. (вкл. за REACT-EU в размер на 2,8 млн. лева);
* ОП „Региони в растеж“ – 190,1 млн. лв. (вкл. за REACT-EU в размер на 9,1 млн. лева) и
* ОП „Наука и образование за интелигентен растеж” – 37,2 млн. лв.

Направените разходи (нето) по Оперативни програми и трансферите (нето) към бюджетни организации и операции с активи за периода са на стойност 820,2 млн. лв. (в тях влизат и извършените разходи по REACT-EU в размер на 33,8 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 118,2 млн. лв. (вкл. за REACT-EU в размер на 5,1 млн. лева);
* Инициативата за младежка заетост – 4,5 млн. лв.;
* ФЕПНЛ 2014-2020 – възстановени средства от бенефициенти в размер на – 0,01 млн. лв.;
* ОП „Иновации и конкурентоспособност” – 43,8 млн. лв. (вкл. за REACT-EU в размер на 3,3 млн. лева);
* ОП „Добро управление” – 33,0 млн. лв.;
* ОП „Региони в растеж“ – 173,0 млн. лв. (вкл. за REACT-EU в размер на 25,4 млн. лева);
* ОП „Транспорт и транспортна инфраструктура” – 125,1 млн. лв.;
* ОП „Наука и образование за интелигентен растеж” – 59,6 млн. лв. (вкл. възстановени средства от бенефициенти по REACT-EU в размер на 0,03 млн. лева) и
* ОП „Околна среда 2014 – 2020 г.“ – 263,0 млн. лв.

Възстановеното авансово финансиране по реда на ДДС 6/2011 г. е в размер на 383,9 млн. лева, в т.ч. възстановена възмездна финансова помощ по ОПТТИ и ОПОС.

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през отчетния период са в размер на 76,9 млн. лева.

**Европейския социален фонд+, Европейския фонд за регионално развитие (включително Фонда за справедлив преход) и Кохезионния фонд за програмен период 2021-2027 г.**

Получените средства (нето) от ЕК за периода са в размер на 743,7 млн. лева.

Направените разходи (нето) за периода са в размер на 509,7 млн. лв. и са разпределени както следва:

* Програма „Развитие на човешките ресурси” 2021-2027 г. – 139,8 млн. лв.;
* Програма „Храни и основно материално подпомагане” 2021-2027 г. – 78,0 млн. лв.;
* Програма „Образование” 2021-2027 г. – 49,6 млн. лв.;
* Програма „Околна среда“ 2021-2027 г. – 122,0 млн. лв.;
* Програма „Техническа помощ“ – 7,4 млн. лв.;
* Програма „Конкурентоспособност и иновации в предприятията“ 2021 2027 г. – 14,1 млн. лв.;
* Програма „Развитие на регионите“ 2021 - 2027 г. – 0,3 млн. лв.;
* Фонд за справедлив преход – 7,7 млн. лв.;
* Програма „Научни изследвания, иновации и дигитализация за интелигентна трансформация“ 2021 - 2027 г. – 14,4 млн. лв. и
* Програма „Транспортна свързаност“ – 76,4 млн. лв.

Платеното авансово финансиране по реда на ДДС 6/2011 г. е в размер на 2,9 млн. лева.

**Национален план за възстановяване и устойчивост (НПВУ)**

През отчетния период чрез НПВУ бяха извършени разходи и трансфери (нето) в размер на 577,8 млн. лева.

**Двустранни програми за трансгранично сътрудничество по външните граници на Европейския съюз 2007 – 2013 г., 2014 – 2020 г. и 2021 – 2027 г.**

Получените средства към 30.09.2024 г. са на стойност 0,2 млн. лв., представляващи постъпили средства за съфинансиране от страните-партньори, както разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 9,4 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените средства към 30.09.2024 г. са в размер на 36,2 млн. лева.

Сумата на разходите и трансферите (нето) за периода са на обща стойност 46,0 млн. лева.

**Резерва за приспособяване във връзка с последиците от Брексит**

Сумата на разходите и трансферите (нето) за периода са на обща стойност 1,7 млн. лева.

**Швейцарско-българската програма за сътрудничество**

Получените средства към 30.09.2024 г. са в размер на 0,01 млн. лева.

**Програма ФАР**

През отчетния период са възстановени суми от бенефициенти на стойност 0,005 млн. лв.

**Програма САПАРД**

През периода са извършени възстановявания от бенефициенти по дългове на стойност 0,0001 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 30.09.2024 г. възлиза на 9 600,4 млн. лв. Съпоставени с първото девет месеца на 2023 г., приходите по бюджета на ДОО нарастват с 1 305,0 млн. лв. (15,7 %). Постъпилите средства представляват 74,5 % спрямо разчетените в Закона за бюджета на Държавното обществено осигуряване за 2024 г. (ЗБДОО за 2024 г.). Най-голям е делът на приходите от осигурителни вноски (98,4 % от общите приходи), които за отчетния период са в размер на 9 448,2 млн. лв. Приходите от осигурителни вноски към 30.09.2024 г. са 74,2 % от разчетите към ЗБДОО за 2024 г., а спрямо същия период на предходната година нарастват с 15,8 %.

Отчетените неданъчни приходи към края на септември 2024 г. по бюджета на ДОО възлизат на 152,2 млн. лв., в т.ч. 138,1 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Получените трансфери от централния бюджет (вкл. за поети осигурителни вноски) за периода са 8 525,2 млн. лв.

Размерът на извършените **разходи** за първите девет месеца на 2024 г. по бюджета на ДОО е 18 044,2 млн. лв. Спрямо същия период на миналата година, общо разходите по бюджета на ДОО са с 2 191,8 млн. лв. (13,8 %) повече. Изразходваните средства представляват 74,1 % от разчетените със ЗБДОО 2024 г. разходи. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО – общо 17 908,4 млн. лв. или 99,2 % от общия размер на разходите за отчетния период.

Отчетените разходи за **пенсии** по бюджета на ДОО към 30.09.2024 г. възлизат на 15 912,6 млн. лв., което е с 1 842,8 млн. лв. повече спрямо първите девет месеца на 2023 г. и представляват 73,7 % от разчета за годината. Основната причина за това е изплащането през първото полугодие на 2024 г. на осъвременените пенсии с 12 % от 1 юли 2023 г., вкл. увеличението на минималната пенсия и осъвременяването на пенсиите от 1 юли 2024 г. с 11 на сто.

Отчетените разходи за **краткосрочни обезщетения и помощи по КСО** са в размер на 1 995,8 млн. лева. Спрямо същия период на миналата година изплатените обезщетения по КСО са с 331,8 млн. лв. (19,9 %) повече. Спрямо разчета в ЗБДОО за 2024 г. изпълнението е 78,4 %.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК за първите девет месеца на 2024 г. възлиза на 3 697,9 млн. лв., което е с 524,4 млн. лв. (16,5 %) повече в сравнение със същия период на предходната година. Постъпилите средства представляват 75,3 % от предвидените в Закона за бюджета на Националната здравноосигурителна каса за 2024 г. (ЗБНЗОК за 2024 г.) приходи. Постъпленията от здравноосигурителни вноски са в размер на 3 676,4 млн. лв., което е 75,3 % от предвидените в ЗБНЗОК за 2024 г. и с 526,9 млн. лв. повече от първите девет месеца на 2023 г. Събраните неданъчни приходи за деветмесечието на 2024 г. са 21,5 млн. лв., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им по чл. 82, ал. 2, т. 3 от Закона за здравето; за дейности за здравно неосигурени лица, включващи: интензивно лечение; комплексно диспансерно (амбулаторно) наблюдение при пациенти с кожно-венерически и психиатрични заболявания; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване за отчетния период e в размер на 135,3 млн. лева.

Получените трансфери от централния бюджет (вкл. за поети осигурителни вноски) за периода са 2 313,8 млн. лв. В сумата се включва и предоставен допълнителен трансфер в размер на 5,5 млн. лв. в изпълнение на ПМС № 137/ 2024 г. за преодоляване на диспропорции във възнагражденията на персонала в бюджетните организации.

Отчетените **разходи** към 30.09.2024 г. са в размер на 6 031,4 млн. лв. и нарастват с 1 084,8 млн. лв. (21,9 %) спрямо същия период на миналата година. Спрямо годишните разчети извършените разходи представляват 73,8 %.

Най-голям относителен дял в общите разходи (96,6 %) заемат здравноосигурителните плащания, които възлизат на 5 827,5 млн. лева. В отделните направления на здравноосигурителни плащания изпълнението на бюджета за първите девет месеца на 2024 г. е следното:

* ***първична извънболнична медицинска помощ*** *–* 405,4 млн. лева;
* ***специализирана извънболнична медицинска помощ***  – 416,6 млн. лева;
* ***дентална помощ* –** 279,8 млн. лева;
* ***медико-диагностична дейност*** – 168,8 млн. лева;
* ***лекарствени продукти, медицински изделия и диетични храни за домашно лечение на територията на страната -*** 861,8 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 750,6 млн. лева;
* ***медицински изделия, прилагани в болничната помощ –*** 120,9 млн. лева;
* ***болнична медицинска помощ –*** 2 778,0 млн. лева.
* ***други здравноосигурителни плащания –*** 45,6 млн. лева.

Като здравноосигурителни плащания следва да се третират и преведените 141,4 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 5 968,8 млн. лв.

За периода са отчетени плащания в размер на 123,3 млн. лв. за дейности за здравнонеосигурени лица, лекарствени продукти, потребителска такса, медицински изделия за хората с увреждания и за лечение на лица до 18 годишна възраст по чл.82, ал.1а, 3 и 6 от Закона за здравето и на лица над 18 годишна възраст по чл.82, ал.1а и 6.

За първите девет месеца на годината са отчетени 77,7 млн. лв. за административни разходи на институцията, които включват разходите за персонал, за текуща издръжка и лихвени плащания. Усвоените средства за административни разходи заемат 1,3 на сто в структурата на общите разходи за отчетния период. Отчетените капиталови разходи за периода възлизат на 3,0 млн. лева.

# Общински бюджети

* **Приходи**

Приходите по бюджетите на общините към 30.09.2024 г. са в размер на 2 659,2 млн. лв., което е с 96,8 млн. лв. или с 3,8 % повече спрямо изпълнението за същия период на 2023 година.

*Данъчните приходи* по общинските бюджети са в размер на 1 227,9 млн. лв. или с 12.0 % повече спрямо тези за същия период на 2023 г. *Неданъчните приходи и помощите* към 30.09.2024 г. възлизат на 1 431,3 млн. лв. или с 34,9 млн. лв. по-малко спрямо деветмесечието на предходната година, като намалението се дължи на спад в постъпленията от продажба на нефинансови активи. От имуществени данъци в общинските бюджети към 30.09.2024 г. са постъпили 1 218,5 млн. лв., което представлява ръст от 11,9 % спрямо същия период на миналата година. С най-значителен дял в приходите от имуществени данъци е данъкът върху придобиването на имущество по дарения и възмезден начин – 37,4 %, следван от данъкът върху превозните средства – 30,8 %, данъкът върху недвижимите имоти – 30,1 % и туристическият данък – 1,7 %. Към 30.09.2024 г. по бюджетите на общините са постъпили 9,4 млн. лв. от патентен данък и данък върху таксиметров превоз на пътници.

Общият размер на *неданъчните приходи*, постъпили по местните бюджети към 30.09.2024 г., е 1 410,9 млн. лв. Най-голям относителен дял в неданъчните приходи в общинските бюджети заемат приходите от общински такси (879,0 млн. лв.) или 62,3 %, следват приходите и доходите от собственост (302,7 млн. лв.) – 21,5 %, постъпленията от продажба на нефинансови активи (116,2 млн. лв.) – 8,2 %, приходите от концесии (63,1 млн. лв.) – 4,5 %, и постъпленията от глоби, санкции и наказателни лихви (70,7 млн. лв.) – 5,0 %. Съпоставени с деветте месеца на предходната 2023 г. постъпленията от неданъчни приходи са с 34,1 млн. лв. по-малко, което се дължи на спад в постъпленията от продажба на нефинансови активи, които приходи следва да се отбележи, че са с еднократен характер.

Към 30.09.2024 г. по общинските бюджети са постъпили 20,4 млн. лв. приходи от *помощи и дарения*, които са с 0,8 млн. лв. по-малко спрямо размера им за същия период на миналата година.

* **Разходи**

Към 30.09.2024 г. общините са отчели общо разходи в размер на 9 789,0 млн. лв., които са с 1 622,8 млн. лв. повече от същия период на миналата година. *Нелихвените разходи* възлизат на 9 749,9 млн. лв. С най-голям относителен дял са разходите за персонал (заплати, други възнаграждения и осигурителни плащания за персонала) – 5 585,3 млн. лв. – 57,3 %, следват разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) - 2 143,6 млн. лв. – 22,0 %, разходите за субсидии (484,3 млн. лв.) – 5,0 % и изплатените текущи трансфери, обезщетения и помощи за домакинствата (190,0 млн. лв.) – 1,9 процента.

Общият размер на платените от общинските бюджети *лихви* към 30.09.2024 г. е 39,1 млн. лв. Към същия период на 2023 г. те са били 32,0 млн. лв. или с 7,1 млн. лв. по-малко. Лихвените плащания по заеми от чужбина към деветмесечието на тази година са в размер на 13,2 млн. лв. (с 1,7 млн. лв. повече в сравнение със същия период на миналата година). По облигационни заеми платените лихви от общините са 1,1 млн. лв., като почти същият размер е платен за същия период на предходната година. По заеми към местни лица от страната (заеми от банки, заеми от „ФЛАГ“ ЕАД и др. местни лица) отчетените от общините разходи за лихви са 22,0 млн. лв., като при тях е отчетено най-голямото увеличение спрямо същия период на 2023 г. (към 30.09.2023 г. те са били 15,7 млн. лв. или с 6,3 млн. лв. по-малко). Отчетените лихвени разходи по задължения, представляващи форми на общински дълг (лихви по финансов лизинг и търговски кредити) са в размер на 0,2 млн. лв. Платените за деветмесечието законни лихви по просрочени безлихвени заеми са в размер на 0,9 млн. лв. и са повече с 0,6 млн. лв. в сравнение със същия период на миналата година, което се дължи най-вече на платените повече законни лихви по невъзстановени в срок безлихвени заеми, предоставени на общините от централния бюджет за покриване на временен недостиг на средства. Общините отчитат и други разходи за лихви към местни лица в размер на 1,6 млн. лв. (с 1,6 млн. лв. по-малко в сравнение със същия период на миналата година).

Капиталовите разходи са в размер на 1 329,4 млн. лв. и в сравнение със същия период на 2023 г. са се увеличили с 271,8 млн. лв. В общия размер на капиталовите разходи най-съществен дял (52,2 %) заемат разходите за основен ремонт (694,6 млн. лв.) и за придобиване на ДМА (44,9 % дял, 596,4 млн. лева).

Общият размер на отчетените разходи за дофинансиране на делегираните от държавата дейности с местни приходи е 191,3 млн. лв., от които 169,9 млн. лв. текущи разходи и 21,4 млн. лв. капиталови разходи.

* **Финансиране**

Към деветмесечието на 2024 г. по общинските бюджети са получени заемни средства, в размер на 148,6 млн. лв., които са по договори с чуждестранни кредитори. Основно средствата са отчетени от Столична община (140,8 млн. лв.) и са за финансиране на проекти за изграждане и реконструкция на основни пътни артерии в град София; за осигуряване на транспортна свързаност и достъпна среда, както и за разширяване на метрото. Средствата, в размер на 7,8 млн. лв., са отчетени от община Бургас и са предназначени за финансиране на проект по изграждане на Многопрофилна болница за активно лечение на детски болести – Бургас.

Изплатените главници от общинските бюджети по външните заеми от началото на годината до 30.09.2024 г. са в размер на 31,6 млн. лв. (от Столична община са 25,9 млн. лв., от Бургас – 2,0 млн. лв.; от Варна – 1,9 млн. лв.; Пловдив – 1,5 млн. лв., а от община Ловеч са 0,3 млн. лв.).

За деветмесечието получените заемни средства от банки в страната, отчетени по общинските бюджети, са в размер на 68,1 млн. лв., а от други местни лица са 49,1 млн. лв. (в т.ч. 44,2 млн. лв. от „ФЛАГ“ ЕАД) или общо получените заемни средства от лица в страната са 117,2 млн. лв. Отчетените от общините изплатени главници по банкови заеми от страната са 82,5 млн. лв. Погасените главници по заеми от др. лица от страната са 130,7 млн. лв., в т.ч. 121,6 млн. лв. към „ФЛАГ“ ЕАД, а останалите са по заеми към Фонд „Енергийна ефективност и възобновяеми източници“ и към други кредитори по договори за заеми по финансов инструмент, управляван от „Фонд Мениджър на финансови инструменти в България“ ЕАД. Погашенията за периода по заемите от страната е по-голям от получените заемни средства, поради което нетният размер на операциите по тези заеми е отрицателен ( - 96,0) млн. лв. За същия период на 2023 г. получените заемни средства от банки в страната и др. местни лица са били повече от погашенията т.е. имало е положителен нетен размер по тези заеми (152,2 млн. лв.).

Погашенията по емитирани през предходни периоди общински ценни книжа са в размер на 4,2 млн. лв. и са отчетени от 6 общини. За отчетния период няма емитиран нов дълг.

Другото финансиране /нето/ по общинските бюджети към 30.09.2024 г. е 98,1 млн. лв., като съществена част от него представляват отчетените операции по Закона за управление на отпадъците. Нетният размер за периода на задълженията и погашенията по финансов лизинг и търговски кредити, като форми на дълг, е в размер на (-0,6) млн. лв.

Нетният размер на събраните средства и извършени плащания от общините за сметка на други бюджети, сметки и фондове е положителен и е в размер на 1,8 млн. лв.

Към 30.09.2024 г. отчетеният от общините нетен размер на операциите по придобиване на дялове, акции и съучастия е в размер на (-3,1) млн. лв.

Средства по общинските бюджети от приватизация на дялове, акции и участия за периода не са отчетени.

Отчетеният нетен размер по общинските бюджети на възмездната финансова помощ е (-2,4) млн. лв., а на предоставените кредити (-5,1 млн. лв.).

Общините отчитат 2 131,5 млн. лв. бюджетен преходен остатък, а наличността към края на третото тримесечие на 2024 г. (по банкови сметки и каса) нараства и е в размер на 2 704,0 млн. лв. (с 270,9 млн. лв. повече от същия период на миналата година. Част от наличността в бюджета към 30.09.2024 г. е под формата на средства по сметки за срочни депозити, които са отчетени в размер на 47,5 млн. лв.

Наличността в делегираните от държавата дейности е 1 286,4 млн. лв. (47,6% от общата наличност), а в местните дейности е 1 417,6 млн. лв. (52,4%).

В държавните дейности наличността е формирана най-вече от получени от общините през тази година, но неизразходвани субсидии (997,5 млн. лв.). Следващата по размер наличност (184,2 млн. лв.) в тези дейности е с източник средства, получени от общините, под формата на субсидии, през преходни години.

Най-голяма част от наличността в местните дейности (593,2 млн. лв.) е формирана от средства, получени от общините през предходни години. Друга голяма наличност, в размер на 556,8 млн. лв., е от неизразходвани средства, получени от общините през тази година под формата на приходи и дарения.

# Бюджети на Българската национална телевизия, Българското национално радио и Българската телеграфна агенция

* + **Българска национална телевизия**

Приходите на Българската национална телевизия (БНТ) към 30.09.2024 г. са в размер на 6,9 млн. лв., което представлява 69,4% изпълнение на заложените приходи в разчетите към ЗДБРБ за 2024 г. (10,0 млн. лв.)

В сравнение с деветмесечието на 2023 г. приходите са с 2,7 млн. лв. по-малко. Отчетените приходи са постъпления от продажба на услуги, стоки и продукция (реклама, технически услуги, продажба на програми, приходи от почивно дело, приходи от участия в предизборни форми), наеми на имущество и други неданъчни приходи.

Отчетените **разходи по бюджета на БНТ** са в размер на 70,3 млн. лв., което представлява 71,4% от предвидените разходи в разчетите към ЗДБРБ за 2024 г. – 98,5 млн. лева.

Българската национална телевизия съставя, изпълнява, приключва и отчита бюджет, съгласно чл. 70, ал. 1 от Закона за радиото и телевизията (ЗРТ).

За периода са отчетени 61,7 млн. лв. текущи разходи и 8,6 млн. лв. капиталови разходи. Общият размер на отчетените текущи разходи включва: 34,5 млн. лв. разходи за персонал и 27,2 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 49,1% от отчетените за периода разходи.

В разпределението на разходите по бюджета на обществената медия е включен преходния остатък за 2023 г. (съгл. чл. 70, ал. 6 от ЗРТ) в размер на 1,0 млн. лв.

За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

**Бюджетни взаимоотношения на БНТ** с централния бюджет по уточнен план възлизат на 91,0 млн. лв., в т.ч.: 87,0 млн. лв. съгласно чл. 50, т. 2 от ЗДБРБ за 2024 г. и одобрени допълнителни трансфери в размер на 4,0 млн. лв., в т.ч.: 2,0 млн. лв. съгласно ПМС № 100 от 2024 г. и 2,0 млн. лв. съгласно ПМС № 305 от 2024 г. (за разходи по подготовката и произвеждането на изборите за народни представители и за членове на Европейския парламент от Република България на 9 юни 2024 г., и за разходи по подготовката и произвеждането на изборите за народни представители за Народно събрание на 27 октомври 2024 г.). За отчетния период е усвоена сума в размер на 67,2 млн. лв. или 73,9 % от размера на бюджетните взаимоотношения на БНТ с централния бюджет по уточнен план.

* + **Българско национално радио**

**Приходите по бюджета на Българското национално радио (БНР)** към 30.09.2024 г. са в размер на 1,4 млн. лв., което представлява 76,6 % изпълнение на заложените приходи в разчетите към ЗДБРБ за 2024 г. - 1,8 млн. лева.

Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност), наеми на имущество и други неданъчни приходи.

Изпълнението на **разходите** **по бюджета на** **БНР** възлиза на 50,5 млн. лв., което представлява 76,2 % от предвидените разходи в разчетите към ЗДБРБ за 2024 г. – 66,3 млн. лева.

Българското национално радио съставя, изпълнява, приключва и отчита бюджет, съгласно чл. 70, ал. 1 от Закона за радиото и телевизията (ЗРТ).

За периода са отчетени 47,1 млн. лв. текущи разходи и 3,4 млн. лв. капиталови разходи. Общият размер на отчетените текущи разходи включва: 30,8 млн. лв. разходи за персонал и 16,3 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 61,0% от отчетените за периода разходи.

В разпределението на разходите по бюджета на БНР е включен преходния остатък за 2023 г. (съгл. чл. 70, ал. 6 от ЗРТ) в размер на 3,9 млн. лева.

За отчетния период средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията.

**Бюджетни взаимоотношения на БНР** с централния бюджет по уточнен план възлизат на 64,7 млн. лв., в т.ч.: 63,0 млн. лв. съгласно чл. 50, т. 1 от ЗДБРБ за 2024 г. и одобрени допълнителни трансфери в размер на 1,7 млн. лв., в т.ч.: 0,8 млн. лв. съгласно ПМС № 100 от 2024 г. и 0,8 млн. лв. съгласно ПМС № 305 от 2024 г. (за разходи по подготовката и произвеждането на изборите за народни представители и за членове на Европейския парламент от Република България на 9 юни 2024 г., и за разходи по подготовката и произвеждането на изборите за народни представители за Народно събрание на 27 октомври 2024 г.).

Към 30.09.2024 г. е усвоена сума в размер на 49,3 млн. лв. или 76,2% от размера на бюджетните взаимоотношения на БНР с централния бюджет по уточнен план.

* + **Българска телеграфна агенция**

**Приходите на Българската телеграфна агенция (БТА)** към 30.09.2024 г. са в размер на 0,5 млн. лв., което представлява 91,2 % от заложените приходи в разчетите към ЗДБРБ за 2024 г. (0,6 млн. лв.). Средствата са основно от продажба на услуги, стоки и продукция (реклама, технически услуги, продажба на продукция), наеми на имущество и други.

Отчетените разходи по бюджета на БТА са в размер на 11,8 млн. лв., което представлява 95,0 % от предвидените разходи в разчетите към ЗДБРБ за 2024 година.

Българската телеграфна агенция съставя, изпълнява, приключва и отчита бюджет, съгласно чл. 19, ал. 1 от Закона за Българска телеграфна агенция (ЗБТА).

За периода са отчетени 10,7 млн. лв. текущи разходи и 1,1 млн. лв. капиталови разходи. Общият размер на отчетените текущи разходи включва: 8,0 млн. лв. разходи за персонал, 2,7 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 74,8 % от отчетените текущи разходи.

В разпределението на разходите по бюджета на агенцията е включен преходния остатък за 2023 г. (съгл. чл. 20, ал. 3 от ЗБТА) в размер на 1,7 млн. лв., както и извършените промени по бюджета в изпълнение на ПМС № 204 от 2024 г., със сумата с 2 млн. лв. и в изпълнение на ПМС № 100 от 2024 г. с добавени още 0,25 млн. лeва.

За отчетния период средствата са усвоени за реализирането на основните цели и дейности на БТА като национален независим информационен институт на Република България, съгласно разпоредбите на Закона за Българска телеграфна агенция.

Бюджетни взаимоотношения на БТА с централния бюджет възлизат на 11,9 млн. лв. съгласно чл. 50, т. 3 от ЗДБРБ за 2024 г., а след извършени промени по бюджета в изпълнение на ПМС № 204 от 2024 г., сумата е увеличена с 2,0 млн. лв. и в изпълнение на ПМС № 100 от 2024 г. са добавени още 0,25 млн. лв. За отчетния период е усвоена сума в размер на 10,0 млн. лева.

Министерство на финансите, ноември 2024 г.

1. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.13, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-2)
2. Поради извършено закръгление в млн. лв., някои сумарни позиции в таблицата и в текста не се изчерпват от съставните им числа. [↑](#footnote-ref-3)
3. Разчети към ЗДБРБ за 2024 г. (oбн., ДВ., бр. 108 от 30.12.2023 г.) [↑](#footnote-ref-4)
4. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-5)
5. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-6)
6. Поради извършено закръгление в млн. лв., някои сумарни позиции в таблицата и в текста не се изчерпват от съставните им числа. [↑](#footnote-ref-7)
7. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-8)